
NA    GAIDHEIL    ANN    AN  CANADA. 


[BUINIG  DACHAIDHEAN  DHAIBH  FEIN  AIR 
MACHRAICHEAN  NA  H-AIRD-AN-IAR.] 


Tha  dluth-cheangail  aig  Gaidheil  Alba  ri  Canada.  An 
uair  a  fhuair  na  Breatunnaich  buaidh  air  na  Frangaich 
aig  Ouibec  bha  na  saighdearan  Gaidhealach  a'n 
sin,  a'  nochdadh  mar  bu  n6s,  an  gaisge  's  a  bhlair 
ri  am  cruadal.  Bha  reiseamaid  nam  Frisealach  air  a' 
deanamh  suas  de  dhaoine  bho  na  siorramachdan 
Gaidhealach,  agus  bu  chainnt,  ach  beag,  gach  duine 
dhiubh,  a  Ghaidhlig.  An  deigh  do'n  chogadh  criochnach 
adh,  agus  an  duthaich  'thighinn  fo  riaghladh  Bhrea- 
tuinn,  shuidheach  moran  de  na  saighdearan  ann  am 
Mor-Roinn  Quibec,  agus  na  Mor  Roinnean  ri  taobh  na 
mara  Atlantic,  ris  an  canar  Nova  Scotia,  Eilean  a 
Phrionnsa,  agus  Ceap-Breatuinn,  far  an  d'fhas  iad 
lionmhor  agus,  ri  uine,  sealbhach.  Bha  guth  agus  ugh- 
darras  m6r  aca  ann  an  riaghladh  na  duthcha,  agus  bha 
Gaidheil  Chanadach  ann  an  uine  ghoirid  cho  iomraiteach 
ann  an  cuisean  siobhalta  na  tire,  [s  a  b'  abhaist  d'an 
athraichean  a  bhi  gaisgeal  am  bad  namhaid  air  an  raon. 

Bha  tri  chearnaidhean  do'n  duthaich  anns  an  do 
thuinnich  na  Gaidheil  aig  amanan  sonraichte. 

An  toiseach,  anns  na  Roinnean  mu  'n  chuan-an-ear ; 
a  rithisd  ann  an  Roinn  Mor  Ontario,  no  mar  a  theirte  ris 
aig  an  am  ud,  Canada  Uachdrach;  agus  mu  dheireadh 
air  machraichean  mora  an  iar  agus  thairis  air  na  sleibh- 
tean  arda  gu  garbh-chriochan  na  h-airde-an-iar-thuath. 

Thoisich  na  Gaidheil  a 'thighinn  a  stigh  do  Chanada 
Uachdrach  bho  cheann  corr  is.  ceud  bliadhna  roimhe  so. 


Bha  a  chuid  bu  mho  de  na  toisich  bho  shiorramachdan 
Ionarnais  agus  Rois,  agus  shuidhich  iad  ann  an  Gleann- 
a-garraidh,  air  bruach  na  h-aimhne  St.  Lawrence,  agus 
bho  sin  suas  ri  taobh  nan  lochan  mora,  aig  Kingston, 
Niagara  agus  Detroit.  Bha,  an  taca  ris  na  h-aitean  sin, 
talamh  math,  tarbhach,  air  a  chomhdach  le  trom-choille, 
ach  air  dha  a'  bhi  faisg'  air  saithichean-seolaidh  cha 
b'  fhad  an  uine  gus  an  do  reiticheadh  an  fhearainn,  's 
gus  an  robh  raon  air  a  chur  ri  raon,  a's  bailtean  briaghe 
fearainn  air  an  aiteachadh,  a  tha  gus  an  latha'n  diugh 
na'n  tlachd  do'n  t-suil,  's  nan  seilbhe  luachmhor  dhaibh 
san  d'am  buin  iad. 

Re  lethcheud  bliadhna  an  deigh  so,  dh'fhag  moran 
Ghaidheil  tir  an  athraichean.  Chaidh  cuid  diubh  gu 
Galldachd — do  na  bailltean  mora,  do  na  h-obraichean 
mora  far  an  robh  a  chuid  bu  mho  dhiubh  air  an  slugadh 
suas  am  measg  choigreach.  Dh'  fhas,  mar  bu  trie,  an 
clann  suas  ann  an  aineolas  air  canain,  's  air  gne  nan 
Gaidheal  a.gus,  an  diugh,  cha  'n  'eil  dad  ri  fhaotainn 
diubh  ach  na  h-ainmean  a  chi  neach  thairis  air  dorsainn 
nam  buth  air  an  t-sraid. 

Air  an  lamh  eile  thainig  moran  mhiltean  de  na  Gaid- 
heil  do  Chanada  uachdrach  agus  thog  iad  fearann. 
Shoirbhich  gu  math  led.  Cha  'n  'eil  teagamh  nach  robh 
obair  chruaidh  aca  ri  dheanamh 's  na  laithean  ud.  Bha  na 
craobhan  ri  'n  gearradh  sios;  bha'n  talamh  ri  ruaradh, 
bha  tighean  ri  'n  togail,  bha  cuid  'us  rud  ri  chosnadh 
airson  teaghlaichean  oga,  gun  luths'  gun  chobhair,  agus 
bha  airgiod  cho  gann  ri  sneachd  an  t-samhraidh.  Ach 
bhuanaich  iad  gu  dichiollach  agus  thar  gach  eigin  agus 
bochdainn  dh'  eirich  iad  gu  comhfhurtachd,  agus  moran 
diubh  gu  ailghios  agus  bearrtais.  Chum  iad  nam  badanan 
sluaigh  ri  cheile;  chum  iad  bed  canain  agus  moran  de 
chleachdaidhean  an  athraichean,  agus  gus  an  la  'n  diugh 
gheibhear  daoine,  mnathan,  agus  clann,  's  an  dara,  agus 
's  an  trieamh  ginealach  dhaibhsan  a'  thainig  an  toiseach, 
a  labhras  's  a  leughas  Gaidhlig  cho  math  ri  gach 
dalach  neach  ann  an  aon  sam  bith  de  dh'  eileanan  siar  na 
Gaidhealtachd.  Sin  agaibh  coimeas  eadar  iadsan  a 
dh'  fhag  a  Ghaidhealtachd  airson  na  Galldachd  agus 


airson  Canada  dha  no  thri  linntinn  roimhe  so.  Co 
dheth'n  dithis  a  rinn  an  taghadh  a  b'  fhearr?  Tha  mi 
fein  a'  creidsinn  gu'n  d'  rinn  iadsan  a  thainig  gu  Canada. 
Bha  obair  fhallain  aca,  a  mach  air  na  raointean  fhos- 
gailte,  no  anns  na  coilltean  dhomhail,  fhasgach,  re  a 
Gheamhraidh,  agus  do  dhaoine,  lasgara,  tapaidh,  nach 
mor  a  b'  fhearr  a  bhi  cosnadh  bed-shlainte  mar  sin, 
dhaibh  fein,  's  d'  an  teaghlaichean,  no  'bhi  ag  trailleadh 
bho  mhoch  gu  dubh'ch  ann  am  buthan-ceairde,  salach, 
nam  morbhailtean  Gallda,  no  a  bhi  'siudain  pioc  'us 
sluasaid  air  rathad-iarruinn  mar  chruaidh-obraiche  gle 
iriosal.  Tha  eachdraidh  na  dutheha  so  a'  toirt  lan  dhear- 
bhadh  gu  robh  an  luchd-imrich  gu  Canada  glic  'n  an 
roghainn.  Aig  an  am  's  an  d'thainig  iad  bha  e  cosdail 
dol  air  turus  thar  a  chuan  mhdr.  Bha  biadh  agus  aodach- 
leaba  aig  gach  neaeh  ri  ullachadh  air  a  shon  fein,  agus 
bha  uine  mhor  air  a  chaitheamh  air  a  chuan.  Gidheadh 
chuir  na  daoine  's  na  mnathan  chruadalach  ud  an 
aghaidh  ris  an  turus  agus  ann  am  beagan  bhliadhnachan, 
bha  duais  aca  a  b'fhiach  an  t-saothair.  Am  measg 
cuid  de  na  daoine  a  dh'eirich  bho  neo-ni  gu  bearrtais 's 
gu  ard  chumhachd,  faodair  aihmeachadh  mar  eisempleir, 
Alasdair  Mac  Coinnich,  a  bha  'n  a  chlachair,  's  a  rainig  gu 
inbhea  bhi  'n  a  ard-mhinisteir  fo'n  chrun  thar  uachdran- 
achd  Chanada  gu  leir.  Bha,  mar  an  ceudna  an  Ridre  Iain 
Domhnullach,  an  Ridre  Oliver  Mowat,  an  t-urramach 
Gilleasbuig  MacEalair,  an  t-urramach  Seoras,  Uileam 
Ros,  am  Morar  Strachona,  an  Ridre  Mac-ille-mhaoil 
agus  na  ficheadan  eile.  Anns  gach  dreuchd  agus  gairm, — 
mar  dhoctairean,  mar  luchd-lagha,  mar  mhinisteirean  an 
t-soisgeil,  mar  mhaighstirean-sgoil,  mar  mharsantan, 
mar  luchd-mharlaid  airgid,  mar  luchd-togail  aitreabh, 
agus  obraichean  mora,  mar  thuathanaich  an  fhearainn, 
tha  Gaidheil  do-aireamh  air  feadh  Chanada. 

Tha  e  doirbh  dhaibhsan  aig  na  seann  dachaidhean 
a  bhreathnachadh,  no  a  thuigsinn  meud  a  chothrama  tha 
's  an  duthaich  so  do  dhuine  misneachail  gealltanach  a 
bhi  deanadh  gu  math 's  gu  ro  mhath.  Is  e  so  a  thachair 
cheana  ann  an  seann  Chanada  far  a  robh  e  cruaidh 
dachaidhean  a  bhuinig  bho  na  coilltean;  ach  an  diugh 

tha  e  moran  ni's  furasda  tighinn  gu  buil  mhath  ann  an 
uine  ghoirid.  Tha  so  g'a  m'  thoirt  a  dh'  ionnsuidh  an 
trieamh  cearnaidh  do  Chanada  anns  a  bheil  na  Gaidhcil 
ro  fhaicsinneach — machraichean  aird'-an-iar.  Bha'na 
Gaidheil  am  measg  ceud  luchd-malairt  na  tirean  fad  as 
so.  Chaidh  iad  a  steach  an  toiseach  mar  sheirbhisich 
do'n  chuideaehd  mora  sin  a  dh'  ainmicheadh  air  an 
Hudson  Bay,  agus  b'  iomadh  oganach  o'n  eilean  Leogha- 
sach,  's  bho  taobh  tuath  na  Gaidhealtachd  a  shaothraich 
gu  ro  dhileas,  chothramach,  am  measg  nan  Innseanach, 
cian  mu  'n  do  chuireadh  crann  a'm  fearann 's  an  duthaieh 
sin,  agus  a  rinn  moran  aigiod  an  los  a  shaothrach.  Tha 
ainmean  cuid  de  na  daoine  sin  air  an  cumail  ann  an  ard 
mheas  ann  an  cachdraidh  Chanada.  'Nam  measg  tha 
diulanaich  mar  an  Ridre  Alasdair  MacChoinnich,  Sim 
Friseal,  a  thug  le  cheile  an  ainmean  do  dha  amhainn 
mora — Amhainn  MhicCoinnich,  agus  Amhainn  an  Fhri- 
sealaich.  Bha  Domhnullaich,  Granndaieh,  Mic-Bhea- 
thain,  Guinnich,  Mic-Illebhraigh,  Mic-an-Toisich,  agus 
aeh  beag  feadhain  de  gach  fine  Gaidhealach  eile  am 
measg  na  muinntir  a  ghabh  seilbh  an  toiseach  air 
machraichean  ban  na  tire.  An  diugh,  an  uair  a  tha 
an  duthaieh  fharsuing  sin  gu  luath  a'  lionadh  le  sluagh 
as  gach  aite,  tha  'n  riaghladh  agus  an  uachdranachd  air 
an  steidheachadh  air  a  bhunachair  sheascaire,  chinn- 
teach,  a  leigte  moran  bhliadhnachan  roimhe  so  leis 
na  Gaidheil  a  bha  'n  an  roimh-ruithearan  's  'nam 
priomh  luchd-aiteachaidh.  Tha  iomadh  duine  oga  agus 
cailinn .  anns  a  Ghaidhealtachd  an  diugh  leis  am  bu 
mhiann  an  crannchur  a  leasachadh,  agus  a  chum  sin  a 
dheanadh  a  dh'  fheumas  dol  a  mach  bho  dhachaidh  an 
oige  a  dh'  ionnsiudh  an  t-saoghail  a  chosnadh  an  aran 
laitheil.  Dhaibhsan  tha  facal  agam  ri  radh — facal  tha  mi 
creidsinn  a  bhitheas  chum  buanachd  dhaibh  ma  bheir 
iad  fainear.  Cha  sgriobhainn  so  idir,  agus  cha'n  iarrainn 
dragh  a  chuir  orra  le  comhairle  bh'  uamsa  mar  a  bithinn 
a  lan  chreidsinn  gur  a  h-e  mo  dhleasdanas  na  nithean 
mu  Chanada  a  chunnaic  mi  air  mo  shon  fein,  a  dhearbh 
mi  le  iomadh  dearbhadh,  agus  a  dh'fhiosraich  mi  leis 
gach  rannsachadh  iomchaidh,  a  bhi  ceart  agus  firinneach, 

innseadh  dhaibh  'n  an  canain  fein,  mar  a  d'fhaodas  mi. 
Air  an  aobhar-sin  tha  mi  sgriobhadh ;  ma  ni  mo  sheana- 
chas  feum  do  neach  air  bith  do'm  luchd-duthcha,  bithidh 
mi  lan  riaraichte;  tha  fios  agam  agus  cinnte,  nach  dean 
mo  chomhairle  cron  do  neach  air  bith  a  ghabhas  i. 

Bho  na  briathran  a  sgriobh  mi  cheana  bithidh  e 
soilleir  do'  n  leughadair  gu  bheil  na  Gaidheil  lionmhor 
agus  gu  cubhaidhseach  ann  an  Canada.  Tha  muinntir 
Ghaidhealach  ri  'm  faotainn  bho  chuan  gu  cuan,  agus 
tha  moran  de  sheann  spioraid  agus  chairdeis  an  athraich- 
ean  air  an  cleachdadh  'n  am  measg.  Tha  failte  chridh- 
eal  air  a  thoirt  do  gach  aon  neach  a  tha  tighinn  am 
mach  bho  'n  Ghaidhealtachd.  Cha  'n  ann  am  measg 
choigrich  a  tha  neach  a  tuiteam  an  uair  a  ruigeas  e 
a'  cheann  uidhe  aig  aon  do  bhailtean  beaga  no  mora 
Chanada  'n-iar.  Leis  a  so  a  radh,  feumaidh  mi  mar  an 
ceudna  facal  rabhadh  a  thoirt  do  gach  nach  a  leughas 
na  briathran  so. 

Is  e  do  mhath  fein,  agus  math  na  duthcha  neo- 
choimeasaile  so  a  tha  air  m'  aire. 

Ma  tha  thu  a'  deanadh  gu  math  aig  do  dhachaidh, 
fan  aig  do  dhachaidh;  airich  do  theaghlach  a'n  sin; 
foghlum  iad  's  a  Ghaidhlig  agus  anns  a  Bheurla;  dean 
do  dhleasdanas  mar  dhuine,  mar  fhear-tighe,  mar 
choimhearsnach,  's  mar  Ghaidheal,  mar  a's  fearr  a 
dh'fhaodas  tu.  Theirinn  riut  nach  eil  dleasdanas  ni's 
airde  ri  aghaidh  a  Ghaidheal  na  'bhi  dileas  d'a  fhein  's 
d'a  dhuthaich. 

Faodaidh  tu  a  bhi  ann  an  cothram  math,-  aig  do 
dhachaidh,  ach  air  sgath  do  theaghlach,  gu  bheil  iarrtas 
ort  imrich  thar  chuan.  Smaointich  gu  ro-mhath  air  a 
chuis.  Ma  tha  thu  suas  ann  an  laithean  's  dualach  gu  'm 
bi  e  duilich  dhuit  doighean  agus  cleachdaidhean  ura  a 
thogail,  agus  faodaidh  e  bhith  nach  fhalbh  an  guin  ad' 
chridhe  gu  brath.  Ach,  air  an  lamh  eile,  ma  tha  thu 
misneachail,  agus  de'n  bheachd  gu'  dean  thu  fein,  maille 
ri  d'  theaghlach,  bhur  cor  a  leasachadh  le  bhi  tighinn 
gu  Canada,  cha  n-aithne  dhomh  aon  ni  a  bu  choir 
seasamh  eadar  thu  'us  miann  do  chridhe ;  agus  bheir  mi 
iomadh  dearbhachd  dhuit  air  a  sin  anns  an  sgriobhadh 


so  mn'n  dealaich  mi  ruit.  Ach  is  ann  do  na  gillean  6ga, 
's  do  na  maighdinnean  oga,  a  tha  mi  gu  sonraichte  a 
sgriobhadh — dhaibhsan  do'nieigin  tir  an  duthchais 
fhagail  airson  tir  eile,  ma's  e  Glaschu  no  Duneideann  no 
Canada,  ceann  uidhe  an  turuis. 

Is  e  mo  run  iomradh  a'  dheanadh  air  meudachd  mhor 
Chanada  an  iar;  air  cuid  de  na  cothraman  a  tha  aig  an 
am  so  a'feitheamh  air  muinntir  a  thogas  fearrann  no 
cosnadh  eile  a'n  sin  a  nis;  air  crannchur  cuid  de  na 
shuidhich  a'n  sin  bho  cheann  bheagan  bhliadhnachan ; 
agus  mo  bheachd  a  thaisbeanadh  air  am  fas  mor  ann  an 
daoine,  's  ann  an  saoibhreas  a  tha  a'  tighinn  gu  luath  air 
an  roinn  mhor  so  do  Chanada. 

MACHRAICHEAN  CHANADA. 

Tha  na  mor-roinnean  ris  an  canair  gu  coitchionn 
Machraichean  Chanada,  a'  gabhail  a  steach:  Manitoba, 
Saskatchewan,  agus  Alberta.  Is  e  baile-mor  Mhanitoba, 
Winnepeg;  baile-mor  Saskatchewan,  Regina;  agus 
baile-mor  Alberta,  Edmonton. 

Tha  Mainitoba  a  sineadh  a'  mach  bho  taobh  an  iar 
Ontario  gu  ruig  mor-roinn  Shaskatchewan,  's  bho  na 
Staitean  Aonaichte  air  an  taobh  a  deas,  gu  ruig  tir-mor 
Chewatin  air  an  taobh  a  tuath.  Tha  deich  thar-fhichead 
million  acair  an  taobh  a  stigh  de  chriochan  Mhanitoba, 
a'  gabhail  a  steach  gach  seorsa  fhearrann,  math  'us 
donna,  ach  a  mhor  chuid  freagarach  airson  aiteachaidh 
agus  tuathanachais  math,. 

Mar  a  theid  neach  ni's  fhaide  thun  an  iar  tha  mor- 
roinn  Shaskatchewan  fa  chomhair.  Is  e  so  aon  de  dhuth- 
chanaibh  mor  na  tire,  anns  a  bheil  tuaiream  a's  ochd- 
fichead  million  acair  de  dheagh  thalamh  aiteachaidh, 
gu  ledir  airson  mdr-shluaigh  do  aireamh. 

'S  e  an  trieamh  mor-roimn  anns  a  chearnaidh  fhar- 
suing  so  de  Chanada,  Alberta,  a  laidh  ri  taobh  an  iar 
Shaskatchewan,  agus  aig  bun  nam  beanntam  arda 
creagach  ris  an  canar  's  a  Bheurla  na  "  Rockies."  Tha 
caochladh  fearrann  anns  a  mhor-roinn  so,  feur  airson 
ionaltraidh   spreidh,   agus   talamh   freagarach  airson 

cruithneachd  agus  na  h-uile  gne  thoradh  a  tha  chum 
feum  an  duine. 

Is  iad  sin  na  tri  roinnean  de  Chanada  a  tha  'tairgse 
na  cothram  is  fearr  a  tha  'dol,  an  diugh,  do  dh'  oganaich 
calma,  fearail  bho  gach  tir  fo'  n  ghrein.  A  chionn  gu 
bheil  miann  orm  nach  caill  thusa,  a  leughadair  choir,  an 
cothram  so  tha  mi  'cur  an  teachaireachd  so  g'  a  d'  ionn- 
suidh  's  tha  mi  'n  dochas  gu'n  smuainich  thu  gu  dur- 
achdach  air  mo  bhriathran. 

Ciod  iad  na  h-aobhairean  araidh  airson  a  bheil  an  am 
so  ni's  freagaraiche  no  am  sam  bith  eile  gu  bhi  tighinn  gu 
Canada?  Innisdh  mi  dhuit  c'airson  nach  bu  choir  dhuit 
dail  a  chuir  'sa  chuis. 

'S  a  cheud  aite  tha  mdran  mhuinntir  a  tighinn  a 
stigh  's  a  togail  fearrainn.  Agus  tha  e  nadarra  gu'n 
tog  iad  an  fhearrainn  a's  fearr  a  dh'fhaodas  iad.  Mar  sin 
gheibh  a  cheud  fheadhainn  a  thig  an  taghadh  's  an 
raghadh  de  na  tha  dol  'n  uair  a  thig  iad.  Tha  moran 
sluaigh  a  tighinn  bho  na  Staidean  Aonaichte,  feadhainn 
a  tha  eolach  air  doighean  na  tire,  agus  aig  a  bheil  airgiod 
gu  bhi  leasachadh  an  fhearainn  's  gu  bhi  'cur  airgiod 
mu  'n  cuairt.  'S  math  an  am  a  bhi  tighinn  gu  duthaich 
'n  uair  a  tha  airgiod  paillt  innte.  Mar  eil'  moran  airgiod 
agad  fhein  tha  cosnadh  a  feitheamh  ort  agus  deagh 
thuarasdal,  's  cha  bhi  n-uine  fada  gus  am  bi  airgiod 
agus  fearainn  agad  dhuit  fein,  saor  bho  fhiachaibh,  bho 
mhal,  agus  maoin  'na  chois. 

'S  an  dara  aite,  tha  moran  obraichean  a'  dol  air  an 
aghairt  an  drasda,  gu  h-araidh  rathaidean  iarrunn  a 
tha  air  an  leigeil  sios  air  feadh  na  duthcha  le  mpr  chabh- 
aig  a  chum  a  bhi  'cumail  suas  ri  aiteachadh  an  fhear- 
ainn, agus  tha  feum  air  moran  luchd-oibre  air  na 
"railways"  so.  Tha  duais  math  air  a  thairgse  agus  aig 
an  am  cheudna  faodaidh  duine  baile  fearainn  a  thogail, 
's  a  chumail  a'n  laimh  gus  am  bi  airgiod  gu  ledir  aige 
gus  an  fhearainn  obrachadh.  Cha  bhi  'n  cothram  so 
cho  math  a'n  uine  ghoirid,  oir  mar  a  thubhairt  mi  cheana, 
tha  miltean  thar  mhiltean  de  shluaigh  a  tighinn  a  stigh, 
agus  tha  'm  fearann  a  tha  faisg  air  na  rathaidean  iarrunn 
air  a  ghabhail  an  toiseach.    Air  an  aobhair  sin  tha  e 

feumail  nach  bi  uine  air  a  call  le  neach  sam  bitfi  a  tha 
smuianeachadh  air  tighinn  am  mach  do'n  duthaich  so, 
gu  bhi  faotainn  fearainn  an  nasgaidh  anns  na  h-aitean 
a's  fearr  a  tha  a  nis  fosgailte  air  a  shon. 

Cha  'n  urrain  nor  Ghaidheal  a  bhi  smaointeachadh 
air  imrich  thar  chuan,  gu  tir  aineoil,  gun  a  bhi  beachd- 
achadh  gu  durachdach  air  tir  a  bhreith  's  a  chairdean. 


RUARADH  LEIS  A  CHAS-CHROM  's  A  GHAIDHEALTACHD. 


'S  iomadh  an  smuain  a  theid  troimh  inntinn.  Tha  e 
cruaidh  snain  teann  na  h-dige  fhuasgladh  agus  cul  a 
chur  ri  parantan  's  ri  luchd  daimh ;  's  ris  na  cleachdaidh- 
ean  anns  an  d'  araicheadh  neach  bho  ghlun  a  mhathar. 
Ach,  mo  loachain !  cha  dean  e'n  gnothaich  a  bhi  lagach- 
adh  ri  aghaidh  dleasdanas.  Ma  dh'  fheumas  tu  an 
dachaidh  fhagail  idir  cha'  n'  eil  moran  atharrachadh 
's  a  chuis,  co  dhiu  a  theid  thu  'a  Ghlaschu  nam  bu,  no 
do  Chanada  an  fhearainn, — bithidh  tu  astar  air  falbh 
bho  d'  chuideachd,  a  ni  eadar-sgaradh  bi-bhuan,  oir 
cha  teid  thu  'chomhnuidh  do  dhachaidh  do  bhreith  gu 
brath  tuille,  agus  ma  shoirbhicheas  am  fortan  leat, 


bithidh  e,  ach  beag  ,cho  furasda  dhuit  a  dhol  a  choimhead 
do  chairdean  bho  Chanada  's  a  bhiodh  e  dhuit  bho 
Ghlaschu  no  Lunnain,  mar  biodh  airgiod  aiseig  agad. 
Agus,  a  ris,  aim  an  Canada  bithidh  tu  mar  a's  trice  am 
measg  chairdean  no  luchd-duthcha ;  am  measg  muinntir 
a  dheoil  ciche  am  mathar  ann  an  eileanan  siar  Alba,  no 
anns  na  siorramachdan  Gaidhealach,  's    a  thug  leo  gne 


An  taigh  's  an  robh  mi  og. 


'us  baigh,  'us  creideamh  art  athraichean  a  dh'  ionnsuidh 
Canada. 

Tha  'n  t-urramach  Tormad  MacLeoid  ag  iomradh, 
gu  ro  dhruiteach,  air  imrich  Ghaidh'lich  \s  an  Sgeula 
"  Long  mhdr  nan  Eilthireach ; "  's  tha  na  baird  a  togail 
caoidh  air  a  chuspair  cheudna  agus  bha  araon  na  diadh- 
airean  's  na  baird  gle  cheart;  oir  bha  cruaidh-chas 
co-cheangailt  ri  imrich  's  an  am  ud  nach  eil  ann  an  diugh. 
Bha  tighearnan  fearainn  an-iochd'or  a'  deanamh  ana- 
ceartais  air  an  t-sluagh,  agus  bha  na  Gaidheil  air  am 
fuadach  bho  'n  dachaidhean  an  aghaidh  an  toil.  B'e 


dleasdanas  a  mhinisteir  agus  a  bhaird  an  guth  a  thogail 
gu  dian,  durachdach,  an  aghaidh  geur-leanmhuinn  an 
luchd  duthcha ;  ach,  an  diugh,  cha  'n  ionann  suidheach- 
adh  's  mar  a  bha.  Tha  saorsa  fuireach  aig  a  bhaile 
ma  chumas  a  bhaile  beoshlainte  ruit ;  faodaidh  e  a  bhith 
nor,  mar  tha  'n  bard  ag  radh  nach  'eil 

"    .    .    .    saorsa  sruth  nam  beanntan 

Anns  a'  ghleann  's  an  robh  mi  6g" — 


Taigh  Comhnuidh  air  a  mhachair. 


ach  tha  saorsa  agad  a  bhi  dol 's  a  tighinn  mar  is  aill  leat 
an  diugh  a'n  tir  ham  beann.  'S  e  chuis,  nach  eil,  a  reir 
laghanan  agus  riaghaltan  na  duthcha  cothram  aig  na  h- 
oganaich  Ghaidhealaich  a  bhi  fas  suas  mar  bu  choir 
dhaibh,  'n  an  daoine  feumail  do'n  duthaich,  is  riaraichte 
le'n  cranchur  fein.  Cha  'n  'eil  an  cothram  so  aca  aig  an 
dachaidhean,  no  ann  an  aite  air  bith  eile  ann  an  Alba  no 
Sasunn  cho  math  sa  tha  e  ann  an  Canada.   Cha'n  'eil  e 

ciatach,  no  caoimhneal,  no  dileas  d'ar  luchd-duthcha  a 
bhi  g'an  dalladh  mu  fhior  chor  Chanada,  's  na  tha  ri 
fhaotainn  innte  de  bheartas,  chomhfhurtachd,  agus 
mhaoin.  A  bheil  do  chridhe  a  tlathachadh  mar  a  chuimh- 
nicheas  tu  air  eaglais  t-athraichean,  air  la  na  sabaid, 
air  aimsir  a  chomanachaidh,  air  a  "chuideachd  mhor,'' 
ri  taobh  na  mara,  no  ri  fasgadh  na  creige,  far  am  bitheadh 
na  dadine — Ruairidh  Mor,  no  iomadh  fear  eile  'n  a 
athair  a'n  Israeil,  a'  toirt  na  dearbhaidhean  's  na  comh- 
arraidhean  air  fior-chreideamh  luchd-leanmhuin  an 
Uain?  Cha  'n'eil  ni  ann  a  dh'  inntricheas  leithid  a  dh' 
fhaireachdainn  tla,  tais,  agus  buan  ann  an  cridhe  an 
duine  ri  cuimhneachan  crabhaidh  mar  so,  agus  do'n 
Ghaidheal  mairidh  iad  'n  a  chridhe  gu  brath. 

'Nuair  a  thainig  na  Gaidheil  an  toiseach  gu  Manitoba 
bha  ministear  de'n  t-seorsa  fein  gu  bhi  comhla  riu,  ach 
thainig  ni-eiginn  'san  rathad  agus  cha  deachaidh  a  led. 
Bha  iad  air  an  aobhar  sin  gun  mhinistear  fad  iomadh 
bliadhna,  ach  bha  daoine  'nam  measg  a  bha  araon 
fodh  eagail  an  Tighearna,  agus  comasach  air  aoradh 
follaiseach  a  chumail.  Chaidh  coinneamhan  a  chur  air 
chois,  agus  bha  na  daoine,  coire,  sin  a  teasgag  's  ag 
earalachadh  an  t-sluaigh,  anns  an  doigh 's  am  b'  abhaist 
do  na  h-eildearan  's  a  Ghaidhealtachd  a  bhi  deanamh. 
Bha  cuid  diu  bho  Chataobh — duthaich  Alasdair  Gheairr, 
ainmeil;  cuid  bho  shiorramachd  Rois,  le  briathran 
soisgeulach  nam  ministearan  dileas  a'  shaothraich  's 
an  Toiseachd,  's  am  Baile  Dhuthaich,  fathasd  bed  'nan 
cluasan  's  'nan  cridheachan,  agus  bha  iad  dileas,  dur- 
achdach  ag  cur  an  t-sil,  's  a  bristeadh  arain  na  beatha  d' 
an  t-sluagh.  Tha  fear-eachdraidh  a  toirt  cunntais 
chiatach  air  na  coinneamhan  a  b 'abhaist  do  sheann 
GhaidheibMhanitoba  a  bhi  cumail  fo  iarmailt  fhosgailte 
nan  speur,  aig  amanan  sonraichte  'n  uair  a  bhiodh  a 
choimhthional  tuilleadh  a's  mor  airson  na  h-eaglaise  a 
ghabhail  a  stigh.  Mu'n  cuairt  orra  air  gach  taobh  bha 
na  raointean  uaine  a  bhuineadh  dhaibh  fein,  a  bhuinig 
iad  bho  staid  naduir,  a  dh'  aitich  iad  le  'n  lamhan  fein, 
air  an  do  thog  iad  na  taighean,  's  na  saibhlean,  's  air 
an  d'  araich  iad  na  teaghlaichean  a  bha  mar  chul-taic 

dhaibh  a  nis  'n  uair  a  bha  iad  a  fas  aosmhor,  liath.  Bha 
maitheas  a  Chruith-fhear  air  a  nochdadh  do'  n  t-suil 
chorparra,  agus  bha  taingealachd  a'  lionadh  gach  cridhe. 
Bha  'm  ministear  oga  a  thainig  d'an  n-ionnsuidh  air 
a  lionadh  mar  an  ceudna  le  eud  a  thaobh  maitheas  agus 
lanachd  nam  beannachdan  a  bha  iad  uile  a  sealbhachadh 
agus  thug  e  am  mach  an  coigeamh  salm  thar  an  tri 
fichead  far  a  bheil  an  salmadair  ag  cur  an  ceill  trocair  an 
Tighearna  agus  a  mhaitheas  d'a  shluagh  ann  am  briath- 
ran  freagaireach  do  shuidheachadh  nan  Gaidheal  a 
bha  g'a  eisdeachd  aig  an  am. 

"  Gabhaidh  eadhon  luchd-aiteachaidh  nan  criochan 
fada  mach  eagal  roimh  do  chomhraidhean :  bheir  thusa 
air  dol  a  mach  na  maidne  agus  an  fheasgair  gairdeachas 
a  dheanamh."  Mar  so  a  leigeil  ris  gur  e  'n  t-aon  neach, 
agus  esan  amhain  a  tha  'riaghladh  thairis  air  an  t- 
saoghail  gu  leir — thar  eileanan  na  Gaidhealtachd  agus 
thar  Canada  ge  b'e  cho  iomallach  's  a  dh'  fhaoidte  i 
'bhi  aig  an  am  ud;  agus  bha  E  'g  ordachadh  araon 
maidne  agus  feasgair,  Geamhraidh  agus  Samhraidh, 
Earraich  agus  Foghraidh,  do  gach  cearnaidh  de  'n 
chruthachaidh  mhor,  leis  gach  beannachd  tiomail  agus 
spioradail  a  reir  a  dheagh  thoil  fein. 

Tha  thu,  ars  an  Salmadair,  a'fiosrachadh  na  talmh- 
uinn,  agus  g'a  uisgeachadh;  ni  thu  ro  bheartach  e,  oir 
tha  amhainn  Dhe  lan  a  dhuisge :  deasaichidh  tu  arbhar, 
'n  uair  a  dh'  ullaich  thu  e  mar  so. 

Tha  thu  gu  pailt  ag  uisgeachadh  iomairean ;  tha  thu 
a'leagadh  sios  a'  sgrioban;  le  frasaibh  ni  thu  tais  e; 
beannaichidh  thu  fhas. 

Crunaidh  tu  a  bhliadhna  le  d'  mhaitheas ;  agus  silidh 
do  cheuman  saill. 

Silidh  iad  air  cluainibh  an  fhasaich;  agus  ni  na 
cnuic  gairdeachas  air  gach  taobh. 

Tha  na  cluainean  air  an  sgeadachadh  le  treudaibh, 
agus  tha  na  glinn  air  an  comhdachadh  le  arbhar:  ni 
iad  iolach  ait;   seadh  seinnidh  iad. 

An  uair  a  thog  an  comh-thional  mor  suas  an  salm  so, 
le  ard-sheirm,  a'  moladh  De  le'n  cridhe  airson  a  mhaith- 
eis  agus  toirbheartais  a  laimh  shaoileadh  Gaidheal  sam 


'4 


bith  a  bhiodh  a  lathair  gu'm  b'  ann  's  a  Gaidhealtachd  a 
bha  e  air  la  na  Sabaid.  B'ann  mar  so  a  bha  gu  trie  ann  an 
Canada  's  na  laithean  ud,  agus  mar  sin  bha  beachdan 
fhallain  air  an  craobh-sgaoileadh  air  feadh  na  duthcha 
agus  air  an  cumail  bed.  Air  an  latha  'n  diugh  tha  a 
Ghaidhlig  air  a  cleachdadh  anns  na  h-eaglaisean  far  a 
bheil  na  Gaidheil  lionmhor,  agus  tha  na  seann  doighean 
air  am  cumail  suas.  Bhiodh  e  cho  buailteach  dhuit  a 
thighinn  air  searman  Ghaidhlig  ann  an  Toronto,  Win- 
nepeg,  Regina  no  Edmonton,  's  a  bhiodh  e  ann  am 
Peairt,  Struidhla,  Abereadhain,  na  gach  dalach  baile  air 
machair  na  h-Alba;  agus  is  taitneach  a  ni  gu  bheil  na 
Gaidheil  a  dh'  fhag  an  dachaidhean  fada  as  an  deigh, 
cho  cuimhneachail  air  teangaidh  's  air  creideamh  an 
sinnsear.  Dh'  fhaoidte  moran  tuile  a'  radh  mu  'n  Ghaidh- 
lig ann  an  Canada — mu  na  comunnan  Gaidhlig  a  tha 
air  chois  anns  na  bailtean  mora,  mu  na  buidheanan  a 
tha  'g  ionnsachadh  na  Gaidhlig  ann  an  sgoiltean  oidhche, 
— 's  mar  sin  air  adhairt,  ach  tha  moran  fhathast  ri  inn- 
seadh  mu  chor  na  duthcha,  'tha  ni's  mo  air  d'aire  aig 
a  cheart  am  so,  agus  is  mithich  dhomh  bruidhinn  riut 
orra  sin. 

Na'm  biodh  do  bheachd  air  a  dheanamh  suas  imrich 
do  Chanada,  b'e  cheud  ni  a  dheanadh  tu  eolas  fhaotanin 
air  cosdas  an  turuis.  Shedladh  tu  bho  Ghlaschu,  no 
bho  Liverpool,  agus  cha  bhiodh  e  duilich  dhuit  gach  fios 
a  bhiodh  a  dhith  ort  fhaotainn  gu  luath,  soilleir,  bho 
fhear-ionad  Chanada  aig  Glaschu.  Seall,  airson  ainm, 
aig  crich  ann  leabhrain  so.  'S  fearr  duit  an  dioladh- 
faraidh  a  phaigheadh,  uile-gu-leir,  bho  thioseach  an 
turuis  gu  'enrich;  's  dualach  gu'm  bi  e  beagan  ni 's  saora 
mar  sin,  na  bhitheadh  e  'n  am  paigheadh  thu  e,  a  dha 
na  thri  roinnean,  mar  gu'm  b'ann  bho  Steornabhagh  gu 
Regina,  na  gu  Edmonton,  an  aite  a'  bhi  g'a  phaigheadh 
bho  Steornabhagh  gu  Glaschu,  's  bho  Ghlaschu  gu 
Winnepeg,  's  bho  Winnepeg  gu  crich  na  slighe.  Ach 
air  a  phuinnc  so,  mar  a  thubhairt  mi  cuiridh  fear-ionad 
Chanada  aig  Glaschu  ceart  thu. 

'Se  'n  dara  ni  a  bu  choir  dhuit  a  dheanadh  sealltainn 
thairis  air  d'  aodach  ,'s  a  chur  air  doigh.  Cha  ruig  sin  a 

leas  mor  dhragh  a  chur  ort,  na  mdr  chosdais  na'/s-mo. 
Is  ledir  aona  dheise  mhath,  agus  deise  laidir,  fhulangach 
airson  oibre  an  latha.  'N  uair  a  ruigeas  tu  Canada  cha 
bhi  thu  ach  uine  ghoirid  gus  an  ionnsaich  thu  an  sedrsa 
aodach  a  fhreagaireas  an  aite  's  am  bi  thu  suidhichte 
agus  an  obair  ris  am  bi  thu;  agus  's  e  'n  caraid  a's  fearr 
a's  urrainn  a  bhi  agad,  'n  uair  a  bhios  tu  a'  togail  a 
mach  air  do  shon  fein,  bonn  no  dha  a  dh'  airgid  'n  a  d' 
phdca.  Bi  curamach,  toigheach  air  do  chuid  airgiod  air 
an  t-soitheach  sedlaidh,  's  air  an  rathad-iarrunn :  Tha 
an  t-astar  fad,  ach  's  mor  agus  is  feumail  an  ni  airgiod  a 
bhi  's  an  sporran  aig  a  chrich,  oir  is  ann  aig  crich  an 
turuis  a  tha  cothram  mor  do  bheatha  a'  feitheamh  ort. 
Bi  deas  gu  a  ghlacadh  air  laimh. 

Air  an  t-slighe,  cum  do  shuilean  fosgailte.  Chi  thu 
iomadh  ni  a  dh'  fhaodas  'bhi  feumail  duit  'n  uair  a 
bhitheas  cuisean  a  soirbheachadh  leat  an  deigh  so. 
Bithidh  thu  'dol  troimh  dhuthaich  ur  agus  annasach 
duitse.  Chi  thu  na  bailtean  mora.  Gabh  aire  diubh. 
Faodaidh  e  'bhith  gu'm  bi  thu  a  reic  's  a  ceannach 
mhaoin  annta  ann  am  beagan  bhliadhnachan.  Beachd- 
aich  gu  h-araidh  air  baile  Winnepeg.  Thig  moran  de 
na  nithean  a  bhitheas  tu  ag  itheadh  's  de'n  aodach 
a  bhitheas  tu  ag  caitheamh  as  a  bhaile  sin.  Bhiodh  e 
iomchuidh,  ma  dh'fhaoidte  la  a  chur  seachad  ann  an 
Winnepeg.  Gheibh  fear-turuis  eolas  air  iomadh  ni 
mu  'n  duthaich  bho  sheirbhisich  na  h-uachdaranachd 
a'n  sin,  a  bhitheas  chum  fheum. 

Aig  a  bhaile  mhdr  so  tha  thu  air  stairsnich  aird-'an- 
iar  Chanada.  Tha  saoghal  ur  a'  fosgladh  a  nach  fo  d' 
shealladh.  Tha  thu  gu  math  a'stigh  ann  am  Mor-Roinn 
Mhanitoba.  Chunnaic  sinn  cheana  gu'm  bheil  deich 
thar  fhichead  million  acair  's  an  duthaich  so.  Tha  mu 
thuaiream  is  an  seamh  cuid  de  'n  fhearann  so  air  aiteach- 
adh,  a'  fagail  pailteas  mhor  dhoibhsan  a  thig  an  deigh 
so.  Da  bhliadhna  roimhe  so  thogadh  4,759,646  bushail 
bhuntata,  agus  3,481,651  bushail  de  bhiotailt-talmh- 
uinn  eile — neipean,  biotais,  currain,  cal,  uinnein,  agus 
caochladh  mheasan  garaidh  de  'n  t-seorsa  sin,  ann  am 
Manitoba.   Air  a  bhliadhna  cheudna  reic  tuathanaich  a 

Mhor  Roinn  so  da  f hichead  mile  eun-f rancach ;  barrachd 
is  tri  fichead  geadh;  faisg  air  coig  ceud  mile  de  dh' 
iseanan  chearc,  agus  chaidh  3,944,101  dolair  a  'chur  a 
mach  air  taighean  airson  thuathanach,  agus  tha  taighean, 
a  nis,  aig  tuathanaich  Mhanitoba,  cho  rumail,  briagha, 
goireasach,  's  a  tha  aig  na  tuathanaich  mora  ann  an 
Alba. 

Tha  Manitoba  air  a  dheagh  uisgeachadh.  Tha 
aimhnichean  mora  agus  sruthan  de  gach  meudachd 
a'  ruith  troimh'n  fhearann,  ag  urachadh  an  fhuinn.  Tha 
lochan  farsuing,  domhain,  ann,  anns  a  bheil  aireamh 
do-luaidh  a  dh'  iasgaibh,  math  r'  an  itheadh,  agus  math 
'n-am  pris,  'n  uair  a  tha  iad  air  an  reic  's  na  bailtean. 
Tha  iad  furasda  ri  'n  glacadh  agus  faodaidh  na  tuathan- 
aich a  tha  ri  toabh  nan  aimhnichean,  s  nan  lochan,  gu 
leoir  a  dh'  iasg  a  'bhi  aca  fad  na  bhiadhna  mu  'n  cuairt 
gun  pheighinn  chosdais  ach  an  saothair  fein.  'S  iad 
ainmean  nan  lochan  is  ro  mho : — Loch  Winnepeg,  a  tha 
mu  thri  cheud  mile  air  fhad,  agus  ann  an  cuid  a'  dh' 
aitean  leth  cheud  mile  air  leud;  Loch  Manitoba,  agus 
Loch  Winnepegosis.  Tha  aimhnichean  mora  a'  sruthadh 
do  na  lochan  sin  troimh  shrathan  fhada,  fharsuing, 
thorrach;  agus  far  am  bi  uisge,  mas  loch  na  amhainn, 
bithidh  coille,  'us  fiodh  airson  togalaichean,  na  airson 
teine.  Tha  craobhan  de  dh'  iomadh  seorsa  a'  fas  ri  taobh 
uisgeachan  Mhanitoba,  agus  cha  'n  'eil  e  doirbh  fiodh 
fhaotainn  airson  nan  coachladh  aobhairean  ris  a  bheil 
e  air  a  chur  le  sluagh  na  duthcha. 

Tha  da  amhainn  sonraichte  ann, — an  Amhainn 
Ruadh  agus  an  Assiniboine.  Tha  iad  a'  comhlachadh 
aig  Winnepeg  agus  a'  dol  air  an  aghairt  'n  an  aon  shruth 
gu  Locha  Winnepeg.  Tha  iad  le  cheile  iomraiteach  's 
an  duthaich-an-iar.  Tha  'm  fearann  troimh  'm  bheil  iad 
a'  dol  air  leth  math  airson  barr,  agus  an  diugh  tha 
bailtean  agus  moran  sluaigh  air  am  bruachan.  Tha, 
mar  an  ceudna,  an  amhainn  Souris  aig  taobh  an  iar- 
dheas  de  'n  Mhor-Roinn.  Tha  moran  de  dheagh  thalamh 
aiteachaidh  fad  mhiltean  air  gach  taobh  dhi.  Tha 
iomadh  allt  agus  amhainn  bheag  a'  traogadh  do  na 
h'aimhnichean  mora  sin. 


Ma  thuaiream  ochd  fichead  mile  an  iar  bho  Winnepeg 
tha  duthaieh  ro  bhriaghe  ag  cuartachadh  "  Shoal  Lake" 
agus  loehan  eile  a  tha  anns  an  aite  sin.  Tha  uisge  nan 
lochan  sin  soilleir  mar  ghlainne,  le  traighean  de  ghain- 
mhich  agus  doireachan  tiugh  choille  air  na  bruachan. 
Tha  'n  aite  so  gle  fhreagaireach  airson  fheudail,  a  chionn 
gu  bheil  an  t-uisge  cho  fionnar  's  an  fheur  cho  beathanta. 
Tha  'n  fhearann  ann  an  so  air  a  thogail  gu  luath  le 
luchd-aiteachaidh,  ach  tha  moran  deth  fathast  fosgailte. 

Tha  'n  aimsir  ann  am  Manitoba  gle  fhallain.  Tha  'n 
fhuachd  ri  am  a  gheamhraidh,  dian  gu  leoir.  Tha  'n 
reothadh  cruaidh  gun  teagamh,  ach  tha  iadsan  a  tha 
'comhnuidh  air  an  fhearann  a  dh'  aona-sgeul  ag  radh 
gu  bheil  an  athar  cho  tiorram,  's  cho  ciuin,  's  nach  eil 
neach  a  faireachdainn  an  fhuachd  gle  mhor.  Air  la 
stoirmeil  tha  comhdach  blath,  freagarrach,  air  a  chaith- 
eamh,  agus  leis  a  sin  cha  'n  'eil  an  fhuachd  a'  cur  dragh 
sam  bith  orra.  Tha  'n  sgeul  ceudna  agam  fein  ri  innseadh. 
Re  na  h-uine  's  an  robh  mi  ann  am  Manitoba,  agus  bha 
mi  ann  ri  aimsir  cho  fuaire  's  a  fhairicheadh  a'n  sin  bho 
aon  cheann  a'  gheamhraidh  gus  a  cheann  eile,  cha 
deachaidh  eis  na  mi-ghoireas  gus  a  chuid  a's  high,  a 
chur  orm  le  fuachd,  no  le  gaillionn.  .Thagail  mi  air  moran 
Ghaidheil  a  shuidhich  's  an  aite,  cuid  diubh,  corr  a's 
fichead  bliadhna  roimhe  sin.  Am  measg  dusain  no  dha 
theaghlach  cha  robh  a  h-aoin  a  bha  gearan  an  cor,  ach 
bha  iad  uile  toilichte  le  'n  staid.  Cha  robh  a  h-aoin  a 
dh'  atharraicheadh  a  shuidheachadh,  a  rachadh  gu  aite 
eile,  a  reiceadh  fhearainn  mur  faigheadh  e  a  lan  phris. 
Bha  cuid  ann  aig  an  robh  tairgsean  airson  am  fearainn — 
bho  fhichead  gu  coig-thar-fhichead  dolair  an  acair — 
's  cha  robh  iad  a'  gabhail  na  tairgse.  Cuimhnich  gu'n 
d'  fhuair  iad  sin  an  fhearainn  a'  nasgaidh,  agus  gu'n 
robh  iad  a  'deanadh  airgid  airson  iomadh  bliadhna.  Coig 
puinndshasanach  an  acair, — 's  e  sin  ochd  ceud  puinnd 
shasanach  airson  ochd  fichead  acair,  meud  an  tuathanais 
chumanta.  Bha  e  laghach  da  rireadh  a  bhi  dol  a  staigh 
do  na  taighean  a  dh'  fhaicinn  nan  teaghlach.  Ann  an 
sid  bha  feadhainn  oga  cho  smearail,  beothail,  's  a 
chitheadh  tu  ann  an  aite  sam  bith  fo  'n  ghrein,  gun  - 


bhr.uaillein  a'  cur  dragh  air  an  inntinn  's  gun  smuain  gu 
robh  duthaich  idir  ann  cho  tiaral,  gasda  ris  an  duthaich 
's  an  d'rugadh  iad, — eadhon  Manitoba.  Rugadh  an 
athraichean  's  am  mathraichan  ann  an  eileanan  na 
Gaidhealtachd,  ach  thainig  iad  gu  Canada,  thog  iad 
fearann,  shoirbhich  leo,  agus  tha  an  sliochd  a  fas  suas 
an  duil  nach  eil  aite  's  an  t-saoghail  an  coimeas  ri  Canada. 
Bha  'n  fheadhainn  bheag  sin  a  cluith 's  a  mire  cho  aigh- 
earach  's  ged  bu  mheadhon  an  t-Samhraidh  a  bhiodh 
ann  an  aite  meadhon  a  Gheamhraidh ;  bha  'n  ainnsir 
ag  cordadh  gu  gasda  riutha,  cha  robh  gearan  air  fuachd 
'n  am  bial.  Bha  na  beathaichean  gu  goireasach  cuid- 
eachd.  Bha  eich  cruadalach  aig  na  tuathanaich,  agus 
bha  'n  crodh,  na  caoraich,  na  mucan,  's  gach  beo- 
bheathaich  air  uisgeachadh  's  air  a  bhiadhadh  gun 
doirbheadas  sam  bith,  agus  an  deidh  sin  bha  uine  aig 
na  daonie  air  obair  sam  bith  a  bha  deiseal  a  dheanamh. 
Cha  robh  aodach  cosdail  feumail  idir.  Aodach  blath, 
laidir,  de  chlodh  'cas-bheairt  ghoireasach,  agus  curachd 
olla,  le  lamhainnean  blath — sin  an  uidheam  chumanta 
'san  tir  so,  ri  am  a  gheamhraidh,  's  tha  daoine  'us 
mnathan  cho  slan,  fallain,  ann  's  a  gheibhear  a  'n  aite 
sam  bith.  Na  biodh  eagal  air  neach  sam  bith  as  an 
aimsir,  oir  tha  e  fallain,  agus  tha  e  taitneach  gu  ledir  do 
neach  a  tha  toil-inntinneach  agus  suilbheir  'n  a  naduir ; 
do  'n  neach  leis  an  caomh  a  bhi  gearan — cha  robh  e 
riamh  toilichte,  's  cha  bhi,  a'n  aite  sam  bith. 

Fagaidh  sinn  Manitoba,  a  nis,  car  tamul,  agus  theid 
sinn  air  ar  n-aghairt  do  Shaskatchewan,  an  dara  Mor- 
Roinn  de  'n  mhachrach. 

Roinnidh  sinn  an  duthaich  so  ann  an  ceithir  earrann- 
an : — an  ear-a-dheas,  an  iar.-dheas,  an  earrann  mheadh- 
onach,  's  an  earrann  tuath.  Tha  an  talamh  a  tha 
'criochnachadh  ri  Manitoba  de'n  aon  seorsa  ri  talamh 
Mhanitoba, — tha,  mar  an  ceudna,  an  aimsir,  na  siantan, 
mar  'tha  iad  ann  am  Manitoba.  Tha  'n  ear-a-dheas, 
airson  fad  shea  fichead  mile  gle  mhath  airson  cruith- 
neachd,  agus  eorna,  agus  coirce.  Tha  'n  talamh  furasd' 
a'  phronnadh  agus  oibreachadh  ged  tha  e  trom,  reamhar 
agus  gle  shealbhach.   Fasaidh  barr  comharraichte  math 

air — cruithneachd,  agus  gran  cumanta  sam  bith ;  agus 
gach  sedrsa  lus.  Tha  'n  Geamhradh  furasd'  a'  chur 
seachad;  tha  sneachd  gu  leoir  a'  tuiteam  airson  an 
talamh  a  chomhdachadh  gu  leir,  'san  siol  a'  dhion  o  'n 
reothadh.  Mar  sin  tha'n  cruithneachd  a  tighinn  gu  lan 
abachadh  's  an  fhoghair  agus  cha  'n  'eil  cruithneachd 
ri  fhaotainn  a  'n  aite  sam  bith  cho  math  ris.  Cha  'n  'eil 
teagamh  nach  bi  an  duthaich  so,  ann  an  uine  ghearr, 
aon  de  na  duthchana  a  's  beartaiche,  's  a'sjnd  dhaoine 


Tha  gach  seorsa  ghoireas  aca  thun  na  h-oibre 
a  lughdachadh. 

• 

ann  an  America.  Agus  faodar  na  h-aobhairean  so  a' 
thoirt  airson  a  bheachd  sin;  'S  a'  cheud  aite.; — tha  'n 
talamh  gu  sonraichte  saoibhir  ann  an  Ion  agus  math- 
achadh  airson  planntais  a  chruithneachd ;  Tha  'n  aimsir 
freagaireach  gu  a  bhi,  toirt  a  chruithneachd  gu  abachadh 
aithghearr;  air  do  'n  aite  a'  bhi  tuathach  tha  ni's  mo 
de  theas  na  greine  air  an  fhearann  na  th'air  an  fhearann 
air  an  taobh  a  deas  dheth,  's  na  Staidean ;  cha  'n  'eil  call 
air,  a  thaobh  "meirg,"  aon  de  ghalairean  a  tha  a'  milleadh 

mhdran  ghran  ;  cha  'n  'eil  call  a  thaobh  cnuimh  no 
biastagan  sgriosail.  Mar  sin  tha  cothram  air  leth  aig 
a  chruithneachd  air  fas  gu  ire  ro-mhath  agus  na  prisean 
is  airde  's  an  fheill  fhaotainn. 

Tha  na  samhraidhean  air  leth  fabharach,  airson 
tuathanais;  cha  'n  'eil  gaoithean  ard  no  stoirmean 
mora  a'  deanamh  dochann  air  duine,  no  air  ainmhidh  no 
air  a  'bharr.  Tha  gach  ni  freagarrach  deasail  do'n  fhear- 
oibrich,  agus  tha  tighinn-a-steach  reusanta  an  cois 
a  shaothair. 

Mar  a'  theid  neach  air  aghairt  chum  an  iar  tha  e 
'fagail  na  doireachan  uaine  'n  a  dheigh  agus  ag  imeachd 
air  a  mhachar  reidh,  mhor,  a  tha  mar  gu  'm  b'e  gun 
chrich;  ach  ged  nach  'eil  na  h-uiread  de  choille  's  an 
fhearann  so,  cha  'n  'eil  e  idir  falamh  d'  e.  Tha  craobhan 
a  fas  gu  tiugh  ri  taobh  nan  aimhnichean,  nan  lochan, 
agus  ann  am  fasgadh  nan  cnoc  beaga ;  agus  ri  taobh  nan 
uisgeachan  sin,  's  aig  bun  nan  craobh  tha  ionaltradh 
math  do  bheathaichean  feudail.  Tha  so  gu  sonraichte 
fior  mu  'n  fhearann  troimh  'm  b  heil  na  h-aimhnichean, 
Saskatchewan,  Qu'Appelle,  Assiniboine,  Souris,  Pipe- 
stone, agus  moran  aimhnichean  eile,  a'ruith,  agus  anns 
na  h-aitean  sin  tha  mdr  shoirbheachadh  le  feudail  cho 
math  ri  le  barr  uaine,  's  le  cruithneachd. 

Bheir  mi  a'  nis  iomradh  goirid  air  cuid  de  na  cear- 
naidhean  a  th'  anns  a  Mhor-Roinn  so.  Tha,  air  tus,  na 
cearnaidhean  mora,  no  duthchana,  ris  an  abrair  Mooso- 
min  agus  Qu'Appelle,  'n  an  laidhe  aig  ear-a-dheas 
Saskatchewan,  anns  an  roinn  fhearainn  fhada,  bheart- 
each,  sin  a  tha  cho  ainmeil  airson  deagh  chruithneachd. 
Tha  na  raointean  a  cheart  cho  tarbhach  ris  an  fheadhain 
a's  fhearr  ann  am  Manitoba.  Tha  an  talamh  trom, 
reamhar,  air  a  cuibhrigeadh  le  mu  ochd  oirleach  deug 
de  dh'  uir  dhubh,  fhosgailte,  furasda  'threabhadh  agus 
an  deigh  ruaradh  no  dha  leis  a  chrann,  reidh,  min,  agus 
deas  airson  sil.  Tha  na  cearnaidhean  eile  air  taobh  an 
ear  de  'n  Mhor  Roinn  air  an  doigh  cheudna.  Tha  roghadh 
'us  taghadh  an  deagh  fhearann  ri  fhaotainn.  Mar 
is  fhaide  theid  neach  mu  thuath  air  na  h-aitean  so  tha  'n 


fhearann  a  fas  ni  's  briste;  tha  tulaich  bheaga  le  coille 
orra,  ri  'm  faicinn,  a  bheireadh  deagh  fhasgadh  do 
spreidh,  a'  gheibheadh  beathachadh  taghta  aig  bun 
nam  bruaeh. 

Tha  rathad  iarrunn  a  sineadh  a  mach  bho  dheas  gu 
tuath  fhad  's  a  tha  an  ceann  so  de'n  duthaich  air  aiteach- 
adh.  Tha  tri  "railways"  ann  an  so.  Tha  aon  diubh  a 
ruith  bho  'n  ear  gus  an  iar  aig  ceann-a-deas  na  duthcha — 
an  rathad  mor  iarrunn  a  tha  dol  bho  Mhontreal  gu. 
Vancouver, — an  C.P.R.  Tha  aon  eile  bho  Regina  gu 
Prince  Albert — deas  gu  tuath — troimh  mheadhon  na. 
tire.  Tha  an  trieamh  rathad  a  dol  bho  'n  ear-a-dheas 
gus  an  iar  thuath  gus  an  ruig  e  Edmonton  a  tha,  fada  gu 
tuath  ann  am  Mor  Roinn  Alberta.  Tha  rathadan 
iarrunn  eile  ann  an  Saskatchewan  a  tha  co-cheangal 
na  tri  sin  ri  cheile  agus  a  toirt  mor  ghoireas-turuis  do  'n 
luchd  aiteachaidh.  Ri  taobh  na  rathadan  sin  tha  bailtean 
ag  eiridh  suas  gu  luath  far  am  bheil  cothram  gach  goireas 
a  dh'fheumas  duine  no  teaghlach  fhaotainn  agus  air  an 
lamh  eile  teachd-an-tir  a'  reic  aig  na  prisean  a  tha  dol 
air  feadh  na  duthcha.  Tha  moran  sluaigh  air  dol  a  stigh 
do  na  h-aitean  so  cheana,  agus  tha  iad  a  cur  airgid  ma 
seach  gu  gasda. 

Tha  moran  ghuail  ri  fhaotainn  'san  talamh,  's  an 
taobh-a-deas  do  Shaskatchewan,  gu  h-araidh  ri  cursa 
na  h-aimhne  Souris.  Tha,  mar  an  ceudna,  pailteas  fiodh, 
cha  'n  e  'mhain  airson  teine,  ach  airson  gach  feum  eile, 
ri  fhaotainn  ri  taobh  na  h-aimhichean  eile  agus  anns  na 
glacan  iosal  air  taobh  an  ear  na  roinne  moire  so. 

Bu  choir  a  radh,  cuideachd,  gu  bheil  cunntas  air  a 
chumail,  gu  daonnan,  de  'n  bharr  chruithneachd  anns 
a'  chearnaidh  so. — an  ear-a-dheas — agus  is  e  so  a  fhuair- 
eadair:  Chaidh  aon  seorsa  deug  de  shil  fhreagaireach 
a  chur  air  a  choigeamh  la  deug  de  dh'  April,  agus  ann  an 
naoi-seachdan  deug  na  dheigh  sin  bhuanadh  am  barr. 
Chaidh  ceithir  mile,  tri  cheud 's  a  ceithir  deug  punnd  de 
dh'  fhodar,  agus  da  fhichead  's  a  tri  bushail  agus  da 
phunnd  de  ghran  a  thoirt  deth'n  acair.  Tha  dearbhadh 
ann  an  sin  air  deagh  nadur  na  talmhainn  's  an  aite  so. 

A'  tighinn  a'  nis  gu  cearnaidhean  na  h-iar-dheis  dt 
Shaskatchewan — tha  iad  air  an  roinn  ann  an  da  bhloidh 
de  'n  aon  thomhas  leis  an  amhainn  Saskatchewan-gu- 
deas.  (Tha  da  mheur  mhor  de  'n  amhainn  so — aon  gu 
tuath,  's  aon.gu  deas.)  Tha  'n  fhearann  air  a  dheagh 
uisgeachadh  leis  an  amhainn  so  agus  aimhnichean  eile ; 
agus  tha  cuid  mhath  de  fhiodh  ri  fhaotainn  ann.  Tha 
'n  amhainn  domhain  gu  leoir  airson  shoithichean  smuid, 
agus  leotha  sin,  agus  na  rathadan  iarrann,  tha  e  furasda 
do  ni  agus  neach  a  bhi  gluasad  bho  cheann  gu  ceann 
de  'n  duthaich.  Tha  'n  fhearann  air  an  aon  doigh, 
ach  beag,  ri  fearann  an  ear-a-dheas — gle  mhath  airson 
barr,  goireasach  do  bhailtean,  agus  a'  lionadh  suas  le 
sluagh;  ach  le  mor  fharsuingeachd  na  duthcha  tha 
miltean  d'a  mhuillionean  a'  dh'  acairean  a'  feitheamh 
air  daoine  sam  bith  aig  a  bheil  deigh  air  am  faotainn. 
Ach  a  thuilleadh  air  a  so  tha  moran  fhearann  anns 
a  chearnaidh  so  a  tha  air  a  thoir  suas  gu  togail  spreidh — 
fearann  ris  an  cainear  'sa  bheurla,  "ranchland."  Tha 
treudan  mhora  air  na  ranshaichean  sin  agus  tha  moran 
airgid  air  a  dheanadh  's  a  ghnothaich  so.  Tha  farsuing- 
eachd  thar  cuimse  's  an  fhearann  ionaltraidh,  biadh  air 
leth  math  airson  spreidh,  agus  cha  'n  'eil  costais  an  fheud- 
ail  mor.  Mar  sin  chithear  gu  bheil  buannachd  mhath  aig 
an  luchd-seilbh.  Cuid  a  dh'  uairean,  's  cha  tearc  e, 
gheibhear  eadar  da  fhichead  agus  lethcheud  dolair  airson 
aona  dhaimh  maith,  a  chosd  neo-ni  do  'n  treudaiche 
ach  toigh  'us  buaichilleachd  o'n  rugadh  e. 

Tha  na  geamhraidhean  ann  an  so  measarra,  cuim- 
seach,  gun  bhi  ro-fhuar,  agus  tha  'n  spreidh — crodh  'us 
caoirich  a  mach  air  an  fhearann  fad  na  bliadhna.  Tha 
'm  feur  tuille 's  gu  leoir  air  an  son,  agus  fo  fhasgadh  nan 
torn,  agus  anns  na  lagan  isoal  tiorram  tha  iad  seasgair, 
sabhailt  re  a  Gheamhraidh.  Thall  's  a  bhos,  eadhon  's 
an  fhearann  ionaltraidh  so,  tha  an  tuathanach  a'  tighinn 
a  stigh  agus  a'  toirt  air  an  talamh  cruithneachd  agus 
gran  eile  fhas,  agus  tha  e  g'a  phaigheadh  sin  a  dheanamh ; 
oir  is  e  aite  ainneamh  air  na  machraichean  nach  geill 
barr  math  cruithneachd;  ach  's  e  gnothaich  mor  na 
cearnaidh  so  spreidh  arach  agus  tha  i  g'a  dheanamh 


da  rireadh.  'Se  baile  Maple  Creek  aite  gnothaich  is 
deiseil  do  'n  chuid  a's  mo  de  'n  duthaich  ranshachail  so, 
agus  tha  moran  de  na  h-eich,  na  spreidh,  's  na  caoirich 
is  fearr  ann  an  Canada  air  an  cur  air  an  "railway"  aig 
a  bhaile  so  airson  nam  feilltean  mora  ann  an  America 
agus  am  Breatainn. 

Tha  moran  ghuail  anns  a  chearnaidh  so  agus  tha 
cpille  air  na  cnuic,  air  chor  's  gu  bheil  pailteas  goireas 


La  foghraidh  ann  an  Canada. 

teine  aig  an  luchd-aiteachaidh.  Tha  an  aimsir  tlath, 
baigheal,  do  dhuine  a's  ainmhidh.  Tha'na  gaoithean 
ciuin,  seirc  a'  sguabadh  thairis  air  an  duthaich  o  'n  mhuir 
mhor — an  cuan  an  iar — agus  cha  *"n  'eil  sneachd  no 
reothadh  a  sheasas  rompa.  Air  an  aobhair  sin  agus  do 
bhriogh  's  gum  beil  fcur-ionaltraidh  pailt,  tha  comas  neo- 
chumanta  aig  spreidh  air  a  bhi  am  mach  air  achadh 
g'am  biadhadh  fhein  re  na  bliadhna.  Aige-san  aig  a  bheil 

eolas  air  eich,  crodh  'us  caoraich,  tha  aite  'feitheamh 
anns  an  roinn  so  de'n  duthaich  anns  an  dean  e  fortan. 

Eadar  an  da  mheur  de  'n  amhainn  Saskatchewan 
tha  a  chearnaidh  ris  an  abrar  gu  cumanta  Saskatchewan 
Meadhonach.  'Se  fearann  aluinn  a  th'  ann — fearann  a 
tha  air  a  shuidheachadh  gu  ro  fhreagarrach  airson 
cothram  turuis  gu  baile,  gu  "railway"  agus  gu  feill, 
nithean  ro  fheumail  do'n  tuathanach  aig  a  bheil  crodh 
'us  teachd-an-tir  ri  reic.  Tha  machraichean  bhriagha 
a'n  so  de  dheagh  thalamh  freagaireach  airson  gach 
sedrsa  bharr ;  agus  leis  gu  bheil  an  talamh  air  uisgeach- 
adh  gu  math  agus  deagh  fheur  pailt  tha  an  t-aite  air 
fad  freagarrach  airson  spreidh  mar  an  ceudna.  Cha 
b'  urrainn  do  neach  'bhi  cearr  le  fearann  mar  so.  Tha 
mi  smaoineachadh  nach  eil  aite  ann  an  Canada  a  dh' 
ionnsuidh  an  d'  rachainn  ni  bu  toilichte  agus  ni  bu 
dochasaich.  Oir  tha  na  h-uile  cothram  aig  neach  a  tha  . 
sughail,  tapaidh,  le  ceann  tuigseach  air  a  ghuailibh,  a 
chor  a  leasachadh  gu  mor,  agus  a  bhi  comhfhurtail, 
neo-eiseamaileach  ri  'bheo. 

Tha  nithean  soirbh  do  'n  tuathanach  ann  an  so. 
Cha  ruig  e  'leas  an  fhearann  a'  cheannach,  oir  tha  an 
Staid  a'  toirtochd  fichead  acair  dha  saor,  an  nasgaidh, — 
tuathanas  bhriagh  gun  teagamh.  Dheanadh  an  trieamh 
cuid  d'i  an  gnothaich  gu  bhi  'g  arach  teaghlach.  ami  an 
deagh  dhoigh.  Tha  an  talamh  reamhar  gun  fheum  air 
mathachadh  sam  bith  ach  a  shuth  fhein.  Tha  feur,  agus 
luibhean  a  fas  gu  nadarra  gu  ire  iongantach  a'  toirt 
biadh  do  na  h-eich 's  do'n  fheudail.  Cha  'n  'eil  reiteach- 
adh  ri  dheanadh  air  an  fhearann,  oir  cha'n'eil  craobhan 
ri  'n  gearradh  sios,  stuic  no  clachan  ri  'n  togail  as  a 
ghrunnd,  no  dad  eile  a'  dheanamh  ach  an  crann  a  chur 
's  an  fhonn  's  an  glasaich  reidh  a  thionndadh  mar  gu 'm 
biodh  neach  a  treabhadh  le  eich  mora  air  machraichean 
na  (ialltaclid. 

Tha  earrann  tuath  Shaskatchewan  gle  fharsuing, 
a'  gabhail  a'  stigh  mu  thri  fichead  's  a  deich  million 
acair  a  tha  'dol  a'  mach  gu  ruig  criochan  tir  mhoir 
MhicCoinnich. .  Tha  moran  talaimh  maith  aiteachaidh 
ann,  ach  a  chionn  gu  bheil  e  fad  as  bho  rathadan  iarrunn, 

agus  a  chionn  gu  bhcil  mdran  talaimh  gun  aiteachadh 
ni  's  fhaisg  air  na  rathadan  iarrunn,  cha  deachaidh  an 
earrann  ur  so  fhosgladh  fathast  do  luchd-aiteachaidh. 
Ach  faodar  so  a'radh  ma  dheighinn:  nach  teid  iomadh 
bliadhna  seachad  gus  am  bi  daoine  a'  togail  fearann  ann 
an  so  mar  a  'tha  iad  anns  na  cearnaidhean  air  an  d' 
rinneadh  iomradh  cheana,  agus  gu  'm  faigh  na  daoine  sin 
dachaidhean  briagha,  agus  duthaich  fallain,  thoirbhear- 
taeh,  bheartach  a  feitheamh  air  saothair  an  laimh. 

Is  mithich,  a'  nis,  a  bhi  tighinn  gus  an  trieamh  Mor- 
Roinn  de  mhachraichean  Chanada  's  i  sin  Alberta. 

Tha  Mor-Roinn  Alberta  ag  criochnachadh  air  a 
taobh-an-ear  ri  Saskatchewan,  agus  air  a  taobh  an  iar 
ri  British  Columbia."  Tha  i,  mar  sin  'n  a  laidhe  eadar 
na  beanntan  arda  tha  'g  eiridh  bho'n  chuan  an  iar,  mar 
bhalla  dhion  do  'n  duthaich  uile,  agus  comhnardan 
reidh  na  machrach. 

Tha  mu  cheithir  ceud  mile  de  leud  agus  naoi  ceud 
mile  air  fhad  bho  dheas  gu  tuath,  le  corr  is  ochd  fichead 
million  acair  fearainn.  Tha  sin  mu  dha  uiread  ri  Breatainn 
agus  Eirionn,  agus  gu  math  ni 's  mo  na  Ghearmailt  no  'n 
Fhraing.  Tha  gu  leoir  a'  dh'  fhearann  ann  airson  leth- 
cheud  million  daoine.  Tha  tri  earrannan  mora  air  an 
comharrachadh  a'  mach  de  'n  Mhor  Roinn  so.  An 
earranm  deas,  a  tha  'n  a  dhuthaich  fosgailte,  reidh  gun 
moran  choille,  ag  eiridh  's  a  tuiteam  gu  cnocanach  ann 
an  aitean,  ach  gun  a'  bhi  garbh,  sliabhach.  Aig  bun  nan 
"  Rocky  Mountains"  a  dh'  ionnsuidh  a'  bheil  i  a  tighinn 
tha  aimhnichean  agus  uillt  gun  aireamh,  agus  air  feadh 
nam  bealach  tha  coille  gu  leoir  airson  feum  luchd- 
aiteachaidh,  agus  airson  cuisean  marsantachd.  Anns 
an  earrainn  deas  so  tha  iomadh  pios  mor  de  fhearann 
comhnard  anabarrach  freagarrach  airson  tuathanachais 
agus  tha  m6r  ghoireas  rathadan  iarrunn  innte. 

Tha  'n  talamh  trom,  beartach  torach.  Ann  an  cuid 
a'  dh'  aitean  arda  tha  gainmheach  agus  garbhlach  air 
mullach  nan  druim  fearann,  ach  anns  na  glaicean  eadar 
nan  druim  sin  tha  fonn  domhain,  beartach  a  thilgeas 
barr  gun  choimeas  's  an  tir. 

Tha  'n  aimsir  ann  an  so  ro-chiatach  gu  dearbh. 
Cha  'n  'eil  mdran  aitean  ann  an  America  cho  tlachdmhor 
ris  an  aite  so  a  thaobh  aimsir.  Cha  'n  'eil  moran  sneachd 
idir  re  a  Gheamhraidh;  cha  'n  'eil  mor  theanndachd 
reothaidh;  cha  'n  'eil  stoirm  oilteil  de  ghaoith  no  de 
ghaillionn;  agus  tha  blaths'  an  t-samhraidh  tla,  ciuin, 
agus  measarra.  Tha  deagh  ionaltradh  ann  airson  spreidh, 
agus  tha  geamhrachadh  pailt  airson  eich  agus  chruidh 


Treud  chaorach  air  machair  Chanada. 


'us  chaoirich  air  an  achadh,  troimh  'n  Gheamhradh  's 
an  Earrach.  Tha  fuachd  agus  teas  ann  mar  a  tha  iad 
anns  gach  ait'  eile  de  'n  duthaich,  ach  mar  a'  thubhairt 
mi,  cha  'n  'eil  iad  thar  tomhas  measarra. 

Tha  ceann-a-deas  Alberta  cho  fada  ri  deas  's  a  tha 
ceann-a-tuath  na  Frainge;  agus  tha  ceann-a-tuath 
Alberta,  a  tha  air  aiteachadh,  air  an  aon  sreath-leud  ri 

Alba.  An  uair  a  lionas  e  suas  le  daoine,  cha  mhor  aite 
fo  'n  ghrein  a'  bhitheas  cho  taitneach,  aluinn  ris  an 
fhearann  bhriagh  so. 

Ged  'tha  ceann-a-deas  Alberta  gun  mor  choille,  tha 
air  an  laimh  eile  gual  gun  tomhas  gun  chrich  ann,  de 
dheagh  stugh,  furasda  ri  bhuinig,  agus,  ri  cheannach 
air  bheag  cosd. 

Ann  an  cuid  a'  dh'  aitean  tha  uisge  gann,  agus  a 
chum  an  fheur  a  thoirt  gu  brigh  mhath  thatar  a  tarruing 
uisge  tromh  'n  fhearann  le  claisean  tana,  eu-domhainn, 
bho  na  lochan  's  na  h-aimhnichean  a  tha  faisg'  air  laimh; 
ach  cha  'n  'eil  aobhair  sam  bith  gu  'n  suidhicheadh 
daoine  bochd'  air  na  cluaintean  tioram  sin  'n  uair  a 
tha  miltean  de  dh'  acair  a'  dol  fas  ann  an  aitean  eile 
de  'n  Mhor  Roinn  anns  nach  'eil  gainne  sam  bith  a'  dh' 
uisge. 

Ach  ged  'tha  so  uile  nor,  tha  e,  mar  an  ceudna, 
cinnteach  gu  bheil  buanachd  nach  beag  an  cois  a  bhi 
'g-uisgeachadh  an  fhuinn  thioram  air  an  ddigh  so. 
Oir  tha  an  talamh  tioram  so  air  leth  torach  de  chaoch- 
ladh  bharr  a  tha  sar  fhreagarrach  airson  cruidh-bhainne, 
agus  cha  'n  'eil  aon  aite  de  Chanada  far  a  bheil  buailtean 
chrodh  ni's  luachmhoire,  na  im  a's  caise  ni's  fearr  na 
tha  iad  a'n  so.  'Sa  bharachd  air  sin  uile,  tha  'n  t-aite 
ro  thioral  taitneach  mar  aite  comhnuidh,  faisge  air 
bhailtean  'us  ghoireas  teaghlaich. 

Is  anns  an  aite  so,  agus  air  ceann-a-deas  Shaskat- 
chewan  (a  tha  taobh  ri  taobh)  a  tha  na  ranshaichean 
mora  a  tha  cho  iomrai teach  ann  am  Breatainn  's  a  tha 
iad  ann  an  Canada  fein.  Tha  gu  cumanta  bho  mhile 
acair  gu  fichead  mile  acair  ann  an  ransh.  Mar  is  trie  tha 
ransh  air  a  chomhdach  le  feur  garbh,  sughmhor  na 
machrach  a  bheir  fodair  a  mhaireas  a  Shamhradh  's  a 
Gheamhradh.  Tha  e  fas  'na  bhadan,  tomanach,  car 
cosmhail  ri  muirean  a  chladaich  no  ri  dos  an  fheidh  air 
beanntan  na  Gaidhealtachd.  Tha  'n  crodh  's  na  h-eich 
a  seabhaid  gu  saor  air  a  mhachair.  Tha  iad  a'  fantainn 

a'  mach  fad  a  Gheamhraidh  agus  gu  bitheanta  thig  iad 
troimh  gu  math  air  an  fheur  a'  chriomas  iad  'nan  ional- 
traidh  laitheil,  ach  mar  ghoireas  an  aghaidh  lath  fluich, 
fiathaich  a  dh'  fhaodas  a  thighinn  gun  raghaidh,  gun 
duil  ris,  tha  feur  air  a  ghearradh  's  an  t-Samhradh  agus 
air  a  thoirt  do  'n  fheudail  mar  a  dh'  fhaodas  feum  a  bhi  air 
's  a  Gheamhradh,  no  'san  Earrach.  Tha  moran  chruith- 
neachd  air  a  thogail  aims  a  chearnaidh  so,  mar  an  ceudna. 
Tha  iomadh  aite  ann  a  tha  freagaireach  airson  gran, 


"Gu'n  d'thugadh  crodh  chailein  dhomh  fainn' 
air  an  raon. 

agus  far  a  bheil  luchd-aiteachaidh  aig  nach  'eil  sgil  air 
spreidh,  cuiridh  iad  gran  'san  talamh  agus  an  deigh  beagan 
bhliadhnaichean  tha  iad  cho  toilichte  leis  na  tha  an 
talamh  a  tilgeadh  dheth  's  nach  'eil  miann  orra  an 
doigh  atharrachadh  airson  spreidh.  Mar  sin  tha'  m 
fearann  chruithneachd  a'  dol  a'm  farsuingeachd  eadhon 
ann  an  Alberta  mu  dheas. 

Tha  aimhnichean  a  chearnaidh  so  ag  eiridh  anns  na 
h-ard  bheanntan  gu  'n  iar,  agus  mar  'tha  na  h-uisgeachan 
a'  tighinn  air  an  aghairt  a'  dh'  ionnsuidh  na  comhnardan, 

tha  srathan  a'  sineadh  am  mach  air  gach  taobh,  anns  a 
bheil  talamh  ro  shughmhor,  bheartach,  ffeagarrach 
airson  measan,  luibhean  biadha,  gran  agus  barr  de  gach 
ainm,  a  dh'  fhaodar  a'  chur  's  an  earrach.  Tha,  am 
measg  nithean  eile  a'dh'fhaoidte  ainmeachadh,  "  Beet- 
root," air  arach  ann  an  so  gu  ire  air  leth  math,  a'  coimeas 
gu  fabharach  ris  an  t-seorsa  cheudna  a  tha  cho  ainmeile 
's  a  Ghearmailt  de'm  bheil  iad  's  an  duthaich  sin  a' 
deanamh  deagh  shuicair.  Tha  'n  fhreumh  so  soirbh  a 
thogail.  Tha  tighinn-a-stigh  mora  na  los.  Tha  aona 
mhuileann  mar  tha  aig  aite  ris  an  canar  Raymond  a  tha 
'cur  a'  mach  mu  thuaiream  is  coig  muillion  punnd  siucair, 
bho'n  fhreumh  so,  's  a  bhliadhna,  a'  toirt  feill  mhaith  do 
na  tuathanaich  aig  a  bheil  "  Beet-root"  ri  reic. 

Tha  lusan  meanbh — mar  churrain,  dhearcag,  ghrois- 
eidean ;  agus  ubhlan  'us  phlumbais,  a  deanamh  gu  math 
ann  an  so, — a'  tighinn  gu  abachadh  bhrioghor,  mhaith. 

Tha  'm  feur  ris  an  abrar  an  "Alfalfa" — an  aona 
fhodair  a's  fearr  is  urrainnear  fhaighinn  a'n  aite  sam 
bith,  a'  soirbheachadh  air  feadh  a  chuid  a's  mo  de'n 
Mhor  Roinn. 

Tha  bailtean  mora  margaidh  ag  eiridh  gu  grad  aig 
Calgary,  Lethbridge,  MacLeod,  agus  bailtean  eile  's 
an  ceann-a-deas  a'  dh'  Alberta. 

'S  i'n  dara  earrann,  Alberta  Meadhonach.  Tha  i 
toiseachadh  mu  dha  fhichead  mile  gu  tuath  air  Calgary 
agus  a  dol  gu  tuath  mu  dha  cheud  mile  air  sin,  a'  gabhail 
a'  stigh  na  h-aimhnichean  mora, — Red  Deer,  Battle, 
Saskatchewan  tuathach  agus  an  Sturgeon.  Is  tir  so  a 
tha  trom-choillteach,  uisgichte  le  iomadh  amhainn  agus 
loch;  tir,  gu  bhi  aithghearr,  anns  an  dean  gach  dalach 
fear-aiteachaidh  gu  ro  mhath  air  a  shon  fein.  Tha 
pailteas  fiodh  am  fagus  air  'chum  tighean  a  thogail, 
agus  na  raointean  a  dhion  le  callaidean.  Tha  gu  leoir  a 
dh'  uisge  air  feadh  an  earrainn  so — deagh  thobair,  a 
bruchdadh  a  mach  o  na  bruachan  fad  na  bliadhna  anns 
a  bheil  uisge  fuar  fiorghlan  mar  gu'm  b'ann  as  a  chreig. 

Is  e  baile  Edmonton  priomh  bhaile  a'  chearn  so. 
Tha  e  air  an  aona  shreath-leud  ri  Liverpool  ann  an  Sasunn 
— gu  math  ni's  fhaide  gu  deas  na  ceann-a-deas  Alba. 

An  diugh  cha  'n  'eil  baile  ni  's  gealltanaiche  na  e  ann  an 
Canada.  Tha  na  rathadan  mora  iarrunn  a'dol  g'a 
ionnsuidh  o  Mhontreal,  Thoronto  'us  Winnepeg,  ceart 
direach  gun  bhristeadh  turuis,  agus  leis  a  so,  tha  mar- 
santachd  mhdr  a  fas  suas  ann  gu  luath.  Tha  sluagh  a' 
sruthadh  a'  stigh  d'  a  dh'  ionnsuidh — luchd  ceirde,  • 
luchd-dreuchd,  agus  luchd-aiteachaidh  an  fhearainn. 
Tha  beartas  airgid  a  fas  air  gach  laimh,  agus  mealaidh 
an  fheadhainn  a  theid  a  stigh  an  diugh  a  chuid  a's  mo 
dheth.  An  fhearann  's  na  tighean  a  tha  air  bheag  pris 
an  diugh  agus  furasda  ri'm  faotainn,  bithidh  iad  daor 
am  maireach,  agus  bithidh  an  leasachadh  so  uile  air 
taobh  an  fheadhainn  a  tha  air  a  ghrunnd  an  toiseach. 
Na  'm  bithinn  'dol  a  shuidheachadh  ann  an  Canada 
cha  deanainn  mo  roghainn  gus  am  faicinn  Edmonton 
agus  na  cearnaidhean  a  tha  dluth  dha. 

Tha  coltas  na  duthcha  so  air  chaochladh  dreach.  Tha 
cuid  d'e  comhnard,  reidh  mar  mhachraichean  Mhanitoba ; 
cuid  gu  laganach,  cnocanach,  air  a  chomhdach  le  feur 
uaine,  agus  ditheanan  ailidh,  le  doireachan  chritheann 
agus  spruis,  feumail  do  'n  duine  agus  taitneach  do  'n 
t-suil. 

Tha  beathaichean  seilg  lionmhor  ann  an  cuid  a' 
dh'  aitean,  agus  gann  ann  an  aitean  eile  a'  reir  amanan 
na  bliadhna.  Tha  moran  thunnag  fhiadhaich,  de  dh' 
iomadh  sheorsa  ;  chearcan  fhiadhaich,  agus  de  mhaighich 
ri  'm  faotainn  anns  gach  aite  'n  an  aimsir  fein.  Tha, 
mar  an  ceudna,  roinn  chuimseach  de  gheoidh,  eala, 
lach,  pelican,  chorra-ghlas,  chearc-thomain  ghabhar- 
adhair,  fheadag,  fhiadh  mora,  agus  ruadha,  earb,  agus 
bheathaichean  seilg  eile,  ann  am  pailteas,  cho  math  ri 
beathiachean  fiadhaich  a  bheir  craiceanan  'us  bian 
luachmhor,  mar  am  madadh-alluidh,  am  madadh-ruadh, 
am  faol,  am  broc,  am  feocullan,  neas,  an  cat-fiadhaich, 
an  taghan,  an  dobhran-donn,  agus  beistean  fhiadhaich 
eile  de'n  t-seorsa  sin. 

Tha  iasg  ro-phailt  air  na  h-aimhnichean  mora  agus 
air  na  lochan.  Tha  iasgach  math,  mar  an  ceudna,  air 
na  sruthan  beaga,  de  bhric  tara-gheal,  ghead-iasg,  'us 

charbhanach.  Ann  an  cuid  de  na  lochan  tha  deagh 
iasg-gheal  ann  am  mdr-phailteas,  furasda  ri  'm  faighinn, 
agus  saor  ri  'n  ceannach. 

Tha  'n  cearnaidh  so  ro  fhallain  mar  aite-comhnuidh. 
-  Tha  'n  uisge  math,  tha  'n  adhair  glan,  soilleir,  agus 
neartail.  Tha  'n  fhearann  seasgair,  fallain,  gun  bhogaich- 
ean  no  grunnd  fhluich  bho  'n  tig  fiabhras-crithe, 
siadhtaig,  no  'n  greim-a-loinidh, — no  eucalan  eile  d'am 
bheil  neach  buailteach  ann  an  tirean  iosal,  ceothanach. 
Cha  'n  'eil  dad  de  na  tinneasan  sin  ann  an  so,  gu  dearbh 
cha  'n  'eil  aite  air  an  t-saoghail  anns  am  bheil  slainte 
dhaoine  cho  math,  agus  anns  am  bheil  na  h-uiread  de 
dhaoine  euslan  air  an  leighis  bho  thinneas-caitheimh, 
agus  eucalan  mar  a  ghlacaeh-bhraighe,  cnatan,  agus 
greim-a-loinidh.  Tha  miunntir  a'  dol  a  dh'  aona  mhaith- 
eas  do  dh'  Alberta  airson  an  slainte,  mar  a  tha  iad  a'  dol 
do  Thobar  Strafeodhair  a'  dh'  61  an  uisge  ghrunnasdail 
a'n  sin  airson  chaochladh  thrioblaidean.  Ach  iadsan 
a'  tha  'dol  gu  Alberta,  tha  iad  'dol  a  dh'  obair  anns  na 
bailtean  no  air  na  raointean  fearainn  agus  an  aite  'bhith 
a'  eur  am  mach  airgid  air  tigh  osd  no  air  doctairean, 
tha  iad  ag  cosnadh  airgid  na  h-uile  latha  agus  aig  a 
cheart  am  a  buinnig  dhaehaidhean  dhaibh  fein  mar  a 
tha  iad  a'  fas  slan  agus  laidir  a'  rithist. 

Thubhairt  mi  faeal  no  dha  mar  tha  ma  dheighinn 
Edmonton.  Tha  barrachd  is  da  mhile  dheug  sliiaigh  ann. 
cheana.  Tha  e  suidhichte  air  bruach-a-tuath  na  h-aimhne 
Saskatchewan,  deagh  shuidhtachadh,  airson  goireas  na 
duthcha.  Mu  choinnidh  air  bruach-a-deas  na  h-aimhne 
tha  baile  Shracona,  anns  a  bheil  a  nis  barrachd  is  tri 
mile  sluaigh,  tha  an  da  bhaile  so  mar  aon  bhaile  H  is 
an  amhainn  mhor  ghreadhnach  a'  sruthadh  troimh 
mheadhon.  Anns  an  am  ri  teachd — na  bliadhnaichean 
a  thig  gu  grad  mar  aois  duine — 'n  uair  a  bhitheas  an  aite 
so  'n  a  bhaile  mdr  le  leth-muillioun  sluaigh  no  'n  corr, 
le  togalaichean  oirdheirc,  sraidean  greadhnach,  's  gach 
ni  a  mhiannaicheadh  cridhe  an  duine  aig  laimh,  cha  bhi 
mdran  de  bhailtean  mora  an  t-saoghail  cho  tait neach, 
no  cho  beartach  ris.  Air  an  amhainn  rioghail  a  bhitheas 
'dol  troimh  bithidh  na  ceudan  de  shoithichuin  smuid, 


a'  dol  agus  a  tighinn,  a'  toirt  leo  marsantachd  agus 
ionmhais  na  duthcha  mar  luchd ;  no  ag  iomchair  dhaoine 
'us  mhnathan  air  uchd  nan  uisgeachan  fionnar  an  lorg 
fois  o  dhleasdanais  dhian  na  latha,  no  ailgheas  iom- 
chuidh  latha-feill,  no  faochadh  o  thrioblaid  bhodhaig, 
no  inntinn.  Air  bruachan  arda  na  h-aimhne  bithidh 
luchairtean  nan  daoine  beartach — daoine  ma  dh' 
fhaoidte  a  tha  'n  diugh  a'  strith  leis  a  bhochdainn  ann 
an  eileanan  na  Gaidhealtachd ;  oir  cuimhnich  air  a  so, 
bha  daoine  saoibhir  Chanada,  uile  gu  leir,  bochd,  falamh 
'n  uair  a  thoisich  iad  air  an  dreuchd  no  air  obair  am 
beatha.  Cha  robh  a  h-aoin  diubh  aig  an  robh  cuid  mdr 
do  'n  t-saoghail,  bha  a  chuid  bu  mho  dhiubh  cho  bochd 
ris  an  truaghan  a's  bochda  ann  an  Leoghas  no  ann  an 
Uidhist  an  diugh,  gun  tuilleadh  foghluim  no  uidheam  ach 
cothram  na  duthcha  agus  a  ghliocais  fein.  An  duine  a 
th'  ann  an  Edmonton  an  diugh 's  a  chumas  greim  air  an 
fhearann  a  cheannaich  a  airson  a  thaigh-comhnuidh, 
no  a  bhuth-oibre,  a  thogail  air,  bithidh  e  beartach  ann 
am  beagan  uine,  oir  bithidh  an  fhearann  a  fas  ni  's 
luachmhoire  na  h-uile  la.  Fichead  bliadhna  an  deigh 
so  bithidh  Edmonton,  mar  a  bha  mi  ag  radh,  'n  a  bhaile 
iomraiteach,  mor,  lan  saoibhreis  agus  sluaigh,  leis  gach 
ailgheas  a  theid  an  cois  airgiod  agus  moralachd  a'n 
caitheimh-beatha.  Bithidh  eaglaisean,  sgoilean,  oil- 
thighean,  tallaichean,  tighean-cluiche  airson  fearas- 
chuideachd  an  t-sluaigh;  agus  ar  learn,  mar  'eil  an 
fhaistinneachd  so  gu  tur  faoin  gu'm  bi  comunn  Gaidhlig 
ann  cuideachd  far  am  bi  seana  chainnt  nan  Gaidheal 
air  a'  labhairt,  's  air  a,  cumail  beo  am  measg  chloinn 
nan  Leoghasach  's  nan  eileineach  eile  a  thig  a  null 
thugainn  's  na  bliadhnachan  so  air  dhaibh  am  beachd 
a  dheanamh  suas  gu  dol  thar  chuan.  Ciod  e  th'  ann  an 
Glaschu  no  ann  an  Duneideann,  no  ann  an  Lunnain 
dhuit  an  coimeas  ri  so?  Airson  aon  ghille  Gaidhealach 
a  tha  faotiann  a  cheann  thar  an  an-shocair,  's  a  tha 
tighinn  gu  ire  mhor  aims  na  bailtean  mora  sin,  far  a 
bheil  an  cothram  ach  tearc  ri  fhaighinn,  tha  na  ceudan 
diubh  ann  an  Canada.  Gu  dearbh,  is  Gaidhcil  a  tha  air 
ceann  na  gnothaichean  a's  cudthromaiche  ;s  a's  ion- 

mholta  's  an  duthaich  air  fad — air  ceann  nan  tighean- 
tasgaidh,  nam  buthan  marsantachd,  nam  meineachan 
airgid  agus  6ir,  nan  rathadan-iarrunn,  agus  uachd- 
ranachd  nam  Mor  Roinnean  fa  leth.  Tha  daoine  oga 
an  diugh  nam  buill  de  dh'  uachdranachd  Mhanitoba, 
Shaskatchewan,  Alberta,  agus  Bhritish  Cholumbia  a* 
bha  o  chionn  beagan  bhliadhnachan  gun  duil  air  bith  gu'm 
bitheadh  iad.cho  fortanach.  Ach  bha  iad  air  an  lathrach 
'n  uair  a  thainig  an  cothram,  agus  ghlac  iad  an  fhortan 
air  laimh.  Ma  tha  duine  oga,  cruadalach,  tapaidh  aig 
am  bheil  durachd  a  chrannehur  a'  leasachadh,  cha  'n  'eil 
aite  mu  'n  do  chuala  mi  riamh  a  tha  cho  coltach  ri 
Alberta  air  a  shon.  Airson  uine  mhath  ri  tighinn  bithidh 
am  fearann  ur  gu  tuath  air  a  rannsachadh,  's  air  aiteach- 
adh  agus  's  ann's  na  h-aitean  ura  a  tha  'n  cothram 
is  fhearr  do  'n  duine  air  bheag  airgiod  an  am  suidh- 
eachaidh.  Is  airidh  cuid  eile  de  na  bailtean  air  iomradh. 
Tha  Fort  Saskatchewan  mu  choig  mile  thar  fhichead 
gus  an  ear  air  Edmonton,  le  deagh  dhuthaich  mu  'n 
cuairt  air,  agus  fearann  da  rireadh  math  beagan  gu 
deas  air.  Ri  taobh  an  rathad  iarrunn  eadar  Calgary  agus 
Edmonton  tha  bailtean  Didsbury,  Olds,  Innisfail,  Red 
Deer,  Lacombe,  Ponoba,  Wetaskiwin  agus  Leduc,  a' 
fas  ann  an  meud  agus  ann  am  beartas  gach  bliadhna. 

Mar  a  cheann-a.-deas,  tha  a  chearn  meadhonach  air  a 
dheagh  uisgeaeachadh  le  iomadh  amhainn  agus  allt  agus 
loch  agus  fuaran.  Tha  na  siantan  trie  gun  a  bhi,  a'n 
cumantas,  ro-throm,  ach  gle  fhreagarrach  airson  tuath- 
anachais. 

Anns  an  Earrann  tuath  de  dh' Alberta  tha  duthaich 
farsuing  moran  de  a  tha  fathasd  gun  a  bhi  air  a'  ranns- 
achadh no  air  a  thoirt  gu  buil.  Gun  teaganh  tha  la  mor 
a  feitheamh  air  agus  bithidh  e  lan  sluaigh  ann  an  deagh 
am  an  Fhreasdail  a  tha  'g  ullachadh  aite  comhnuidh 
air  feadh  an  t-saoghail  gu  leir  airson  a  chinne-daoine. 
Ach  tha  tuathanachais  a'  dol  air  aghairt  ann  gu  soirbh- 
eachail  mar  tha;  tha  cruithneachd  air  a  thogail,  tha 
spreidh  air  an  arach,  tha  gnothaichean  marsantachd 

air  an  cur  air  an  aghairt,  agus  tha  solas  aig  iomadh 
theaghlach  a'  tha  buanachadh  's  a  deanamh  gu 
laghach,  's  an  airde  tuath. 

Air  an  lath  a  roimhe  dh'  aontaich  Ard-Sheanaidh 
Chanada  gu  'm  biodh  luchd-rannsachaidh  air  an  cur 
am  mach  air  feadh  nan  ionadan  iomalach  mu  thuath 
air  Alberta,  Saskatchewan,  Manitoba  agus  tir-mhor 
Mhiconnich,  a,  dh'  fhiosrachadh  an  duthaich.  Tha 
na  h-uile  duil  gu'm  faigh  iad  moran  chearnaidh- 
ean  freagaireach  airson  luchd-aiteachaidh  fearainn ; 
moran  do-labhairt  de  chreig  meineach,  luachmhor; 
moran  eisg  anns  na  h-uisgeachan  glan,  fionnar 
a  tha  comhdach  ceudan  de  mhiltean  de  'n  talamh 
tuathach  sin.  Tha  so  uile  luachmhor  do  'n  duine  6g  a 
tha  smuaineachadh  gu  'n  d'  tig  e  do  Chanada,  oir  tha 
'm  beartas  co-cheangalta  ris  na  h-aitean  sin  a  feitheamh 
air  an  fheadhainn  a  thig  g'an  iarraidh.  Agus,  ann  an  so, 
innsidh  mi  dhuibh  an  ni  so.  Tha,  na  h-uile  bliadhna,  na 
ceudan  de  dhaoine  dga  Ontario,  agus  na  seann  dhuth- 
chanan  de  Chanada  a'  dol  a'  dh'  ionnsuidh  na  machraich- 
ean  sin  air  a  bheil  mi  'giomradh.  Tha  iad  lan-thoil- 
ichte ;  cha  rachadh  iad  air  an  ais  gu  na  seann  dhachaidh- 
ean.  Na'm  beachd-san  cha  'n  'eil  aite  cosmhuil  ris  an 
iar- thuath  de  Chanada.  Tha  iad  a  soirbheachadh  gu 
doigheil,  's  cha  'n  'eil  diog  ghearan  'n  an  cinn.  Tha  6g 
'us  sean  o  na  Staidean  Aonaichte,  's  o  rioghachdan  na 
Roinn  Eorpa,  a'  tighinn  'n  am  miltean  na  h-uile  bliadhna. 
Tha  iad  lan  riaraichte  leis  an  duthaich  ur.  Ciod  tuille  a 
tha  dhith  air  duine  sam  bith  a  tha  ag  iarraidh  cothram 
air  a  chrannchur  a  dheanamh  ni's  fearr  na  tha  i  cheana. 
Agus  c'  arson  nach  biodh  an  cothrom  so  air  a  thairgse 
do  'n  Ghaidheal?  Am  bheil  sliochd  nan  Gaidheal  gu 
bhi  gu  siorruidh  air  an  cumail  am  mach  o  choirichean 
dligheach  gach  Breatuinneach  a'  rugadh  saor?  Leugh 
mi  an  la  tha  roimhe  ann  am  paipeir  Miosail  An  "  Deo- 
Greine  "— paipear  a  tha  air  a  chur  a'  mach  le  ughdarras 
a  Chomuinn  Ghaidhealaich — briathran  a  labhair  an 
Maidsear  Matsanach,  Tighearna  Leoghais  mu  chor  an 
t-sluaigh 's  an  eileann  sin.  Thubhairt  e  nach  robh  doigh 
air  tighean  cheart  a  thogail  mur  cuidicheadh  an  Staid 


35 


na  croitearan  gu  sin  a'  dheanadh.  Thubhairt  e,  mar  an 
ceudna,  nach  robh  coltas  gu  'n  deanadh  an  Staid  sin 
aig  an  am  so.  Nis,  c'  ait  a  bheil  caraid  nan  Gaidheal, 
no  caraid  an  duine,  a  bhacadh  daoine  oga,  coltach,  nan 
eilean  sin  o  tir  bheartach,  sheasgair,  mhaith,  a'  rann- 
sachadh  am  mach,  agus  cuid  de  'n  t-saoghail  a  chosnadh 
dhaibh  fein  far  a's  fhearr  a  dh'  fhaodas  iad.  Mo  charaid ! 
eisd  ri  so ;  tha  coir  'cheart  cho  math  aig  mo  luchd-duthcha 
ann  an  eileanan  na  h-Alba,  's  a  tha  aig  muinntir  sam 
bith  eile  fo  'n  ghrein,  air  na  beannachdan,  's  air  na 
cothroman-leasachaidh  a  tha  air  an  toirt  seachad,  an 
nasgaidh,  ann  an  Canada;  dean  na's  urrainn  duit  air 
an  son,  chum  an  treorachadh  gu  am  maith  fein.  Faod- 
aidh  tu  a  bhi  cinnteach  nach  ann  gu  aite  fiadhaich,  am 
measg  dhaoine  an-iochdmhor  neo-thruacanta,  a  tha  thu 
g'an  cur.  Tha,  gun  teagamh  daoine  borba  gu  leoir,  's 
gu  leoir  diubh  air  feadh  Chanada ;  daoine  cho  saoghalta, 
feineil,  easonorach,  cho  carach,  dubailte  ann  an  gnoth- 
aich,  's  a  gheibheadh  tu  ann  an  Glaschu,  no  ann  an  Lun- 
nain,  oir  tha  daoine  a'  dh'  iomadh  sluaigh  agus  rioghachd, 
sgapta  feadh  Chanada,  agus  'n  am  measg  feumaidh 
gu  bheil  feadhainn  gun  airidheachd,  mar  ann  an  aitean 
eile;  ach  tha  so  ri  radh,  's  ri  radh  a  rithist  's  a  rithist, — 
an  duine  a  tha  ciuin,  socrach,  glic  'n  a  ghluasad,  ceart  'n 
a  chridhe,  siobhailt  'n  a  chleachdadh,  agus  onorach  'na 
ghnothaich  laitheil, — gheibh  e  aoidheachd,  caoimhneas, 
agus  deagh  fhuran  bho  shluagh  Chanada.  Agus,  ma  tha 
an  Gaidheal  turail,  toigheach  air  a  chuid,  cha  ruig  e  'leas 
eagail  a  bhi  air  gu  'm  bi  e  air  a  spuileadh  de  'chuid  no  air 
a'  reubadh  le  luchd-foirneirt. 

Tha  machair  mhor  Chanada  mile  de  mhiltean  air  a 
fad  agus  ceudan  de  mhiltean  air  a  leud.  Is  aluinn  an  tir  i 
so;  taitneach  do'nt-suil,  coimhneal  do  dhuine  's  do 
dh'ainmhidh.  Tha'm  fonn  torrach,  na  coilltean  lan  do 
dh'fhiodh  airson  feum  an  duine;  na  meineachan  guail 
lionmhor  agus  a'  cur  thairis  le  meud  an  lanachd  a  chum, 
beatha  'us  blaths  a'thoirt  do  na  tighean  comhnuidh; 
tha  mdran  uisgeachan  fuar,  fionnar  air  am  faotainn  's 
gach  ccam* ;  tha  aimhnichean  ann  air  a  bheil  na 
bataichean  smuid  a'  dol  la  an  deigh  la  a  giulan  goireas 

de  gach  seorsa  o'  bhailtean  na  Roin-Eorpa  agus  a'  toirt 
air  an  ais  cruithneachd  'us  cinneas  eile  na  duthcha ;  tha 
sruthan  beaga  a  claiseadh  -s  a  taiseachadh  an  fhearann 
co  lionmhor  's  a  tha  na  sreathan  ann  am  breacan  Gaidh- 
ealach;  tha  lochan  beaga  air  aghaidh  na  tire  mar 
reultan  air  aghaidh  na  h-iarmailt  air  oidhche  ghlan, 
reota,  Gheamhraidh,  os  cionn  Eilean  Leoghais;  tha 
cnuic  us  beanntan  a'  briseadh  faire  air  cuairt  iomallach 
na  machrach  mar  dhidean  o  ghaoith  's  o  ghaillionn.  Tha 
'n  athar  fior-ghlan,  tioram,  neartail  agus  fallain,  re  na 
bliadhna  air  fad ;  tha'n  aimsir  seascair,  slainteil,  a'  toirt 
gealltanais  air  slainte  bodhaig  agus  moran  laithean  do'n 
neach  a  gnathaicheas  curam  'na  chaitheamh  beatha  's 
na  ghiulan  a'n  ceann  a  dhleasdanais. 

Tha  e  iomchuidh  leudachadh  air  mar  a  tha  na 
machraichean  ag  giulan  chruithneachd-gu  h-araidh  bho 
shiol-geamhraidh. 

Anns  a  bhliadhna  1903  thug  3,440  acair  ann  an 
Alberta  82.418  buiseil;  ann  an  1904  bha  8,296  acair  fo 
bharr  a  thug  152.125  buiseil;  ann  an  1905  dh'fhas  an 
fhearainn  chruithneachd  gu  32,174  acair  le  barr  aig 
689,019  buiseil. 

Tha'n  siol-geamhraidh  air  a  chur  ann  an  August, 
tha  e  'fas  bho  she  gu  ochd  oirleach  mu'n  tig  a  Gheamh- 
raidh, agus  mairidh  e  troimh'n  Gheamhraidh  gun  chall 
bho  fhuachd  no  bho  reothadh.  Tha  seorsa  cruithneachd 
ann  ris  an  goirear  "Alberta  Red"  a  tha  gu  sonraichte 
freagarrach  airson  na  duthcha  so,  agus  tha  mor  shoirbh- 
eachadh  leis.  Chunnaic  sinn  mar  a  bha  aireamh  nan 
acair  a'  dol  ann  an  lionmhorachd  bho  1903  gu  1905,  agus 
tha  an  aireamh  am  meudachadh  gu  ro  mhor  ann  an  1906, 
1907 — am  bliadhna,  's  an  uiridh,  agus  mar  a  thig  sluagh 
a'  stigh  bithidh  meud  air  leth  mor  air  a  thogail  agus  air 
a  chuir  a'dh'ionnsuidh  Breatuinn.  Bheir  mi  aon  eisem- 
plear  duibh:  Ann  an  ionad  a'  dh'  Alberta,  far  a  bheil 
baile  cuimseach  mor  an  diugh,  cha  robh,  ceithir  bliadhna 
roimhe  so*  aon  tigh-comhnuidh  ann,  no  aon  acair  de'n 
talamh  air  a  thionndadh.  Thainig  dithisno  triuir  a'  thuath- 
anaich,  an  rathad,  a'  rannsachadh,  a  dh'  fheuchainn 
c'aite  an  suidhicheadh  iad.    Cha  robh  mor-choltas  air  an 

aite  shonraichte  mu'm  bheil  mi  'g  iomradh,  gu  robh  e  freag- 
arrach  airson  chruithneachd.  Ach  thug  iad  feuchainn. 
Threabh  iad  da  fhichead  acair 's  a  coig,  's  chur  iad  sios 
siol-geamhraidh.  'Nuair  a  thainig  am  Foghar,  bha  'm 
barr  cho  math,  's  na  h-urraid  deth,  's  gu'n  d'rinn 
na  tuathanaich  cheudna  mile  acair  ullachadh  anns  an 
do  chur  iad  siol-geamhraidh.  Bha'm  barr  ro-bhriagh, 
agus  thug  iad  a  stigh  8,000  acair  air  an  trieamh  bliadhna. 
Bha  'm  barr  ro-tharbhach,  agus  leis  an  airgiod  a  bhuan- 
aich  iad  mar  so,  threabh  iad  25,000  acair  air  a  cheath- 
ramh  bliadhna — 's  e  sin,  an  uiridh,  agus  chaidh  siol- 
geamhraidh  a  chur 's  an  fhearann  so  ann  an  August  mu 
dheireadh.  Is  ann  mar  sin  a  tha  'n  duthaich  iongan- 
tach  so  a  tighinn  fo  aiteachaidh  gu  grad.  An  ni  a  rinn 
am  badan  beag  de  thuathanaich  an  co-bhonn  ri  cheile 
ann  an  aon  aite  mar  a  dh'  innis  mi  dhuibh,  tha  feadhainn 
eile  a'  deanamh  ann  an  aitean  eile  air  feadh  na  Mor 
Roinnean. 

Tha  cuid  de  theaghlaichean  anns  a  bheil  aireamh  mhac, 
comasach  air  moran  fhearainn  a  thogail  'nam  measg  fein 
agus  fas  suas  ann  am  beartas  ann  an  nine  ghoirid,  agus 
ma  tha  beagan  airgiod  aca  gu  toiseachadh  is  iongantach 
cho  luath 's  a  gheibh  iad  air  an  casan  an  deigh  am  fortan. 

Ann  an  Canada,  mar  anns  gach  aite  eile,  tha  feum 
air  airgiod  a  chum  toiseachadh  math  a'  dheanamh. 
Ach,  mar  is  trie,  bhitheadh  tuaiream  is  da  cheud  punnd 
sassanach  gu  leoir.  Neach  sam  bith  aig  a  bheil  an 
t-suim  so — bu  choir  dha  bhi  gle  thoigheach  cia  mar  a 
chuireadh  e  am  mach  e.  B'fhearr  dha  fearann  a  ghabh- 
ail  air  mhal  airson  bliadhna — cha  bhiodh  sin  duilich  a 
dheanamh — agus  bhiodh  uine  aige,  a'n  sin,  sealltainn 
mu'n  cuairt  dha  airson  aite  fhreagarrach  air  an  suidh- 
icheadh  e.  An  duine  aig  nach  'eil  airgiod,  ma  tha 
gairdean  laidir  agus  lamh  thripeal  aige,  gheibh  e  cosnadh 
a  chumas  ris  gus  am  bi  e  comasach  air  tigh  a  thogail 
agus  stoc  a  cheannach.  Bu  choir  dha  fearann  a  thogail  air 
a  cheud  chothram  a  gheibh  e  an  deigh  dha  a  chas  a  chuir 
air  a  Mhachair.  Na  cumadh  gainne  airgiod  neach  sam 
bith  air  ais  a's  urrainn  an  airgiod-turuis  a  phaigheadh. 
Mar  eil  airgiod  aige  's  a  Ghaidhealtachd,  cha  bhi  e  fad 


38 


a'n  so  gus  am  bi  aige  gu  leoir  airson  toiseachadh  air  an 
fhearainn  aiteachadh.  Tha  feum  air  daoine  a's  air 
mnathan,  air  gillean  's  air  caileagan  oga,  air  na  h-uile 
neach  air  nach  'eil  eagal  a  dhol  a  dh'obair,  's  a  chumas 
ris  gu  saothrachail  tapaidh  mar  a  dh'fheumas  e  no  i. 

Tha  iad  a'  meas  gu  robh  ceithir  fichead  's  a  deich 
million  buiseal  cruithneachd  air  a  thogail,  gu  leir,  air 
machraichean  an  iar  thuath  an  uiridh,  's  gu'n  robh 
eadar  tri  fichead  's  a  deich  agus  ceithir  fichead  million 
buiseal  deth,  air  a  reic  ann  am  Breatuinn.  Bheireadh 
so  suim  anabarrach  mdr  do  thuathanaich  nam  mach- 
raichean, agus  tha  e  furasda  'thuigsinn  cia  mar  a  tha  iad 
gu  math  dheth,  's  an  teaghlaichean  a  faotainn  deagh 
fhoghluim,  deagh  bhiadh,  'us  deagh  aodach;  agus  fear- 
an-tighe  a'  cuinneadh  na  ceudan  de  airgiod. 

Tha  am  meud  mor  chruithneachd  so  air  a  thasgadh 
ann  an  taighean  tasgaidh  mora  ri  taobh  na  rathadan 
iarrunn,  agus  air  a  thoirt  air  falbh  gu  cladach  na  mara 
mar  is  urrainnear  a  ghluasad  air  na  "traineachan.  "  Tha 
cuid  de  na  taighean-tasgaidh  sin  air  leth  mor.  Cumaidh 
an  fheadhainn  air  uisge  Loch  Superior  urrad  ri  ochd 
thar  fhichead  million  buiseal,  de  'n  luach  mu  thuaiream 
air  da  fhichead  's  a  coig  deug  million  dolair.  Tha  an 
taigh-tasgaidh  is  mo  aig  Port  Arthur,  'us  cumaidh  e  se 
million  gu  leth  buiseal.  Fasaidh  bho  fhichead  gu  da 
fhichead  's  a  coig  buiseal  air  acair  fearainn,  ach  tha  e 
cinnteach  aig  fichead  buiseal.  Cosdaidh  e  mu  ochd 
sgillinn  deug  aon  bhuiseal  a  thogail,  eadar  an  talamh 
ullachadh,  cur,  buain  agus  deasachadh  airson  a  reic. 
Airson  iomadh  bliadhna  bha  na  prisean  ag  eiridh  's  a' 
tuiteam  bho  da  thasdan  gu  coig  tasdan  'us  se  sgillinn — 
gu  ghabhail  air  a  cheile  mu  cheithir  tasdan  am  buiseal 
no  buannachd  de  leth-chrun  am  buiseal.  Ma  chuireas 
tuathanach  aig  a  bheil  ochd  fichead  acair  seachd-fichead 
diubh  fo  chruithneachd  tha  e  soilleir  gu'm  faod  duil  a 
bhi  aige  ri  da  mhile  'us  ochd  ceud  buiseal  deth'n  fhear- 
ann;  agus  aig  leth-chrun  am  buiseal,  bheir  sin  'stigh 
dha  seachd  ceud  punnd  sasannach  's  a  bhliadhna.  Sin 
cunntais  measarra,  a  reir  's  mar  tha  cuid  de  na  tuath- 
anaich  a'  deanadh. 


39 


Mar  a  tha  na  rathadan  iarrunn  air  an  deanamh  anns 
gach  cearn  de'n  duthaich — agus  tha  iad  a'cur  mile  ri 
mile  le  luathas  mor,  bithidh  cothram  aig  na  tuathanaich 
air  teachd-an-tir  a  chuir  am  mach  gun  tarruing  gus  an 
'railway."  Bithidh  so  'na  ghoireas  mor,  a'  caomhnadh 
tim  agus  saothair,  agus  a'  faotainn  airgid  air  ais  gun 
dail.  Tha  barrachd  air  se  mile  de  mhiltean  rathadan 
iarrunn  air  an  obrachadh  cheana  'san  duthaich  an  iar 
air  Winnepeg,  agus  leis  na  bheil  air  a  chuir  air  adhairt 
bithidh  mu  choig  mile  de  mhiltean  eile  deas  mu'm  bi  'm 
bliadhna  am  mach,  no  aon  mile  deug  de  mhiltean  gu  leir ; 
agus  an  deigh  sin  cha  'n'eil  ach  toiseach  toiseachaidh 
's  an  obair  mhor  so.  Ann  an  uine  ghoirid  cha  bhi  aite 
sam  bith  anns  a  bheil  luchd-aiteachaidh  ni's  fhaide  na 
bho  dha-dheug  gu  coig-deug  mile  bho'n  rathad  iarrunn, 
turus  goirid  do  dh'eich  smearail,  luath;  's  bithidh  a 
mhor-chuid  diubh  moran  ni's  fhaisge  na  sin.  An  ni 
a  tha  nor  an  diugh  nui  Mhanitoba,  bithidh,  am  maireach, 
mu  Shaskatchewan  agus  Alberta.  'S  ann  mar  sin 
a'thaobh  rathadan  iarrunn — tha  iad  a'sineadh  a  dh' 
ionnsuidh  nan  aitean  far  a  bheil  an  sluagh  a  suidheachadh 
's  g'an  leanntainn  gu  dluth,  bliadhna  an  deigh  bliadhna. 
Tha  tri  rathadan-iarunn  mora,  an  diugh  ag  obair  ann  an 
Saskatchewan,  a  ruith  troimh  na  comhnardan  mora  far 
a  bheil  sluagh  a'  tuinneachadh,  agus  teachd-an-tir  air  a 
bhuinnig.  Cha  ruigear  a  leas  ann  an  so,  cunntas  mion- 
aideach  a  thoirt  air  na  rathadan  sin.  Tha  iad  air  an 
oibreachadh  a  reir  feum  na  cearnaidhean  anns  a'  bheil 
iad,  agus  mar  a  tha'n  duthaich  a'  lionadh  suas  tha  iad' 
a'  sgaoileadh  am  mach  gun  dail.  Cha'n  ionnan  idir  so 
's  mar  a  tha  's  a  Ghaidhealtachd.  Tha  e  cho  naireach 
'sa  tha  e  tamuilteach  nach  eil  fiu  aon  mhile  de  rathad- 
iarunn  bho  cheann  gu  ceann  de'n  Eilean  Fhada.  'S 
iomadh  bliadhna  bho'n  a  bu  choir  do  ghoireas  turuis 
mar  so  a  bhi  aig  an  sluagh  ged  a  chuireadh  an  uachd- 
ranachd  suas  e.  Ann  an  Canada,  tha  eud  air  na  cuid- 
eachdan  mora  aig  a  bheil  na  rathadan  iarunn  fo'n 
riaghladh  gu  bhi  meudachadh  na  rathadan,  gu  bhi  g'an 
sgaoileadh  thar  gach  aite  anns  a  bheil  sluagh  a'  comh- 

nuidh  no  amis  a  bheil  e  coltach  gu'n  d'  thig  sluagh  ann 
an  uine  ghoirid;  agus  far  nach  'eil  gu  leoir  a  bhathar 
chum  na  rathadan  a  chumail  suas  tha  'n  uachdranachd 
g'an  cuideachadh  le  airgiod  no  le  fearann  saor.  Tha  so 
a'  fosgladh  suas  moran  fhearainn  airson  aiteachaidh  agus 
cha'n'eil  bacadh  sam  bith  air  an  t-sluagh  'n  an  oidhir- 
pean  dichiollach  a  chum  a  bhi  soirbheachadh. 

Tha  Alberta,  mar  an  ceudna,  gu  .math  air  a  h-ulla- 
chadh  le  rathadan-iarunn,  cuid  a'  dol  suas  gu  bun  nam 
beanntan  arda  gu  bhi  tarruing  am  mach  gual,  agus  mein 
eile  a  tha  gle  phailt  anns  na  creagan  a'n  sin;  cuid,  a 
sineadh  a'  mach  bho  dheas  gu  tuath  gu  bhi  'deanamh 
slighe  iomlan  eadar  na  bailtean  a  tha  fas  suas  bho 
Chalagaraidh  gu  Edmonton.  Anns  a  Mhor-Roinn  so 
bithidh  rathadan-iarunn  air  an  leigeil  sios  re  iomadh 
bliadhna  ri  teachd,  oir  an  cois  na  meinearachd  a  tha  fas 
gu  inbhe  ro  mhor  bithidh  obair  agus  daoine,  agus 
marsantachd  a'  dol  am  meud  gun  stad. 

Rinneadh  iomradh  'cheana,  air  durachd  chliuiteach 
sluaigh  nam  machar  as  leth  an  t-soisgeil.  Thainig  a 
chuid  bu  mho  de'n  t-sluagh  bho  thaobh  tuath  na  Gaidh- 
ealtachd,  a'  toirt  led  teagaisg  fhallain  na  cearnaidh  sin. 
Gus  an  la-n-diugh  tha'n  sliochd  ag  cumail  suas  cliutha 
agus  creideimh  nan  athraichean. 

Tha  na  Presbyterieanaich  lionmhor  's  na  tri  Mhor- 
Roinnean.  Tha  eaglais  no  aite-aoraidh  an  cois  gach 
badan  sluaigh  a  tha  comhnuichte  ri  cheile  agus  tha 
ministeirean,  eildearan,  's  luchd-riaghlaidh  thairis  air  na 
coimhthionalan,  direach  mar  a  tha  iad  's  a  Ghaidheal- 
tachd.  Tha  aoradh  follaiseach  ann  air  lath'  na  Sabaid 
aig  na  h-uairean  a's  fhearr  a'  fhreagarras  do'n  t-sluagh; 
tha  sgoilean  Sabaid  agus  coinnidhean  urnuigh  sheachd- 
ain  air  an  cumail  mar  tha  sin  cothramach  do'n  t-sluagh 
agus  do'n  luchd-teagaisg. 

Tha  'n  na  h-eaglaisean  air  an  cujdeachadh  gu  faoilidh 
a  thaobh  airgid;  agus  air  am  meas  'n  an  sochair  do- 
labhairt  leis  an  t-sluagh.  Mar  sin,  tha  e  furasd  a' 
thuigsinn  gu  bheil  iad  cuimhneachail  air  a  bhi  'dol  do'n 

eaglais  a  reir  an  cothram.  Gun  teagamh  sam  bith  tha 
cuid  's  an  duthaich  so,  air  nach  'eil  eagal  roimh  Dhia  no 
dhuine,  mar  a  tha  anns  gach  duthaich  eile,  ach  ann  an 
so  cha'n'eil  moran  de'n  t-seorsa  sin,  agus  tha  baigh 
nadarra  aig  gach  dalach  fear  do  dheagh  choimhears- 
nachd,  do  dheagh  bheusan,  do  dheagh  chliu,  agus  do 
chaithe-beatha  a  reir  riaghailt  a  Bhiobaill.  Cha  'n  'eil 
moran  dragh  o  mhi-stuaimeachd,  o  ghadaidheachd,  o 
chrostachd  no  sabaid,  no  bho  aimhreit'  eadar  nabaidh- 
ean.  Air  an  laimh  eile,  tha  na  daoine  siobhalt,  measara, 
dichiollach  air  ceann  an  gnothaich;  tha  na  mnathan, 
mar  bu  dual  do  na  caomhagan  riamh, — a'deanamh  an 
dichioll  an  tigh  's  an  teaghlach  a'  chumail  glan,  grinn, 
agus  comhfhurtail.  Tha  so  uile  'na  theisteanas  ard 
a'  thoirt  do  shuagh  sam  bith,  ach  tha  luchd-aiteachaidh 
Chanada,  air  fad,  ard-chliuiteach  mar  shluagh.  Tha 
aobhar  sonraichte  airson  so.  Ceud  bliadhna  roimh  so, 
agus  sios  an  deigh  sin  air  feadh  dha  fhichead  no  leth- 
cheud  bliadhna  thainig  moran  de  na  daoinibh  's  de  na 
mnaithibh  a  bu  chliuitiche,  's  bu  diadhaidh  air  Gaidheal- 
tachd,  's  air  Galldachd  na  h-Alba  gu  Canada, — feadh- 
ainn  diubh  air  an  sgiursadh  air  falbh  le  geur-lean- 
mhuinn  nan  uachdaran,  cuid  diubh,  le  clach-lionraith  na 
bochdainn,  agus  cuid  eile,  gun  ainneart  bho  neach  no 
ana-cothram  bho  ni,  ach  le  lan  shaorsa  an  toil  fhein,  a' 
lorgachadh  am  mach,  ann  an  Canada,  an  fhortain  ris 
an  robh  duil  aca  a'n  sin.  Ach,  cia  air  bith  bu  chion- 
fath  no  crioch  an  turuis,  cha  robh  aon  ni  a  dh'  fhag  iad 
gu  deurach  'n  an  deigh,  a  bha  cho  dluth  ri  'n  cridheachan, 
's  a  bha  creideamh  agus  diadhachd  nan  athraichean. 
Ach,  gu  cinnteach  cha  d'fhag  iad  an  eolas  a  fhuair  iad 
air  an  fhior  shoisgeil,  air  an  cul.  Cha  do  threig  iad 
teagasg  nan  athraichean  ann  an  tir  an  cuairt.  Ann  an 
iomadh  theaghlach  bhitheadh  ri  fhaotainn 's  na  laithean 
ud  (agus  ann  an  caochladh  aite  gus  an  la  'n  diugh), 
Bioballan  a'  fhuair  iad  'n  uair  a  dh'  fhag  iad  na  seann 
dhachaidhean,  bho  na  ministeirean  a  bha  nam  furtachd 
's  nan  tredir  dhaibh  a'n  tir  an  duthchais.  'N  uair  a 
shuidhich  iad  ann  an  Canada,  bha'n  duthaich  ur,  iomal- 
lach;  bha  luchd  nam  bailltean  agus  na  tuathanaich  air 

an  gearradh  as  o  na  fasanan  ura  a  bha  'bristeadh  sios  na 
seanna  bheaehdan  ann  an  cearnaidhean  eile;  's  mar  sin 
lean  iad  gu  samhach,  siobhailte,  agus  le  lan-dhilseachd, 
air  slighe  ghlan  an  Fhocail  mar  bu  dual  d'  an  athraichean. 
Mhair  so  gus  ar  latha  fein,  agus  an  lorg  sin, — an  lorg 
an  greimeachadh  a  rinn  na  firinnean  fallain  sin  air  an 
eaglais,  faodar  a'  radh,  le  cinnteas  nach  'eil  eaglais 
Phresbyterieanaeh  air  an  t-saoghail  is  glainne  teasgasg 
na  eaglais  Phresbyterieanaeh  Chanada.  Tha  na  minis- 
teirean,  curamach,  dileas,  agus  saothrachail.  Tha  iad 
soisgeulach;  agus  tha  a  bhuil  air  sluagh  na  duthcha. 

Tha  na  eaglaisean  eile, — na  Papanaich,  Easbuigich, 
'$  na  Methodieh,  a'  deanamh  a  reir  an  gne-'ag  gabhail 
curam  do'n  t-sluagh  a  tha  co-cheangailte  riu,  ag  cosnadh 
deagh  ghean  agus  muinghinn  an  t-sluaigh. 

Tha  na  sgoilean  lionmhor  agus  math.  Tha  laghan 
nan  sgoil  car  de'n  aon  dhealbh  's  a  tha  iad  ann 
a'  n  Alba.  Tha  'n  riaghladh  ann  an  laimh  an  luehd- 
aiteachaidh  iad  fein.  Tha  eis  air  a  leigeil  air  an  fhear- 
ainn,  air  marsantachd,  air  "  tigh'n-a-stigh"  airgid;  anns 
na  doighean  a  tha  cumanta  's  gach  duthaich  eile,  agus 
tha  'n  cis  so  air  a  chuir  gu  feum  a'  reir 's  mar  a  chordas 
e  ris  an  luchd-riaghlaidh,  'se  sin  Buird  nan  Sgoil.  Tha 
foghlum  ann  am  Beurla,-  ann  an  cunntais,  ann  an 
sgriobhadh,  's  a  Bhioball'  's  ann  an  nithean  feumail  eile 
freagarrach  do  chlann,  's  do  nighnean  's  do  ghillean  oga. 
Tha  paigheadh  reusanta  air  a'  thoirt  do'n  luchd-teagaisg, 
agus  is  eigin  do'n  luchd-teagasg  teisteanas  fheuchainn 
gu  bheil  iad  foghluimte  agus  comasach  air  sgoil  a' 
theagasg  a'  reir  riaghailtean  na  h-uachdaranachd  agus 
laghan  na  tire.  Tha'n  Staid  a'  toirt  cuideachaidh  airgid 
do  na  sgoilean  a  reir  am  feum,  's  mar  sin  cha'n'eil  an  cis 
'na  uallach  throm  air  an  t-sluagh. 

Is  ann  an  toiseach  an  earraich  is  fearr  a  dhol  gu 
Canada — gu  h-araidh  dhaibhsan  aig  a  bheil  duil  a'  dhol 
air  fearainn.  Aig  an  am  sin  tha  tuathanaich  a  sireadh 
luchd-cobhrach  agus  tha  duaisean  math  air  an  tairgse; 
agus  ma  's  ann  a  thogail  fearainn  a  tha  thu  'dol,  's  e  'n 
Earrach  an  t-am  is  fearr  air  son  sin.  Le  bhi  deas  gu  siol 
a  chur  's  an  talamh  's  a  Mhaigh  no  aig  nor  thoiseach 

June,bithidh  barr  aig  an  tuathanachaira  cheud  bhliadhna, 
a'  sheasas  gu  math  dha  airson  cosdais  a  theaghlach. 
Tha  moran  luchd-oibre  air  am  fasdadh 's  an  t-samhradh 
agus  's  an  fhoghair,  agus  tha  obair  furasda  fhaotainn  's 
na  miosan  sin.  Ma  tha  duil  aig  neach  an  duthaich  a 
rannsachadh,  agus  fhaicinn  air  a  shon  fein  mu'n  suidh- 
ich  e,  's  e  'n  t-Samhradh  agus  am  Foghar  a's  freagairiche 
gu  bhi  'dol  air  chuairt  bho  aite  gu  aite,  a'  sealltainn  am 
mach  an  duthaich,  mu'n  dean  e  an  spot  a  roghnachadh 
air  an  suidhich  e. 

Bu  choir  do  na  h-uile  neach  a  bhi  faicilleach  air  an 
t-slighe,  agus  gun  dad  a  dh'  airgiod  a  chur  a  mach  air 
nithean  beaga  a  dh'  fhaodar  a  sheachnadh.  Tha 
luchd  an  "railway"  mar  is  trie'  baigheal  ri  coigrich,  agus 
is  comhairle  mhath  so: — "'N  uair  a's  'aill  leat  fios 
fhaotainn  air  ni  sam  bith;  feoraich  deth'n  'Agent,'  an 
comhnaidh." 

LITRICHEAN  GU  CAIRDEAN. 

Tha  moran  de'n  luchd-aiteachaidh  ag  sgriobadh 
litrichean  mu'n  duthaich  ur  so,  agus  tha  mi  'dol  a  thoirt 
dha  no  tri  de  na  litrichean  sin  duibh  ann  an  so;  oir  tha 
mi  de'n  bheachd  nach  eil  dearbhachd  sam  bith  a' 
thaisbeanas  mdrachd  agus  maitheas  na  duthcha,  cho 
math  ri  briathran  ar  luchd-duthcha  fein  a  shuidhich  agus 
a  shoirbhich  a'n  sin. 

Tha  bean  Iain  Mhic  Lachlainn  ag  canntainn,  's  i  ag 
sgriobhadh  o  Alberta: — 

"Tha  mi  'sireadh  innseadh  dhuibh  mu  na  nithean  a 
chunnaic  mi 's  a 's  aithne  dhomh  mu  'n  aite  so.  Tha  mi 
coig  bliadhna  ann  an  so,  agus  fhuair  mi  na  geamhraidh- 
ean  mar  a  bu  mhiann  learn.  Cha  'n  'eil  cus  sneachd 
ann,  am  air  bith.  Tha  na  h-eich 's  an  crodh  am  mach  fad 
a  Gheamhraidh  gun  fhasgadh  sam  bith  ach  taobhan  cas 
nan  torn,  agus  nan  glacan,  agus,  gus  a  so,  thainig  iad 
troimh  gu  ruig  Earrach,  gu  fallain,  agus  ann  an  ordugh 
math.  Tha  cuid  de  na  rainnsearan  a  tha  biadhadh  an 
cuid  spreidh  airson  uine  ghoirid  's  na  miosan  a's  fuaire, 
ach  cha'n'eil  sin  'n  a  ni  is  fheudar  a  dheanamh,  ged,  ma 

dh'fhaoidte  gu  bheil  na  beathaichean  ni's  fearr  'n  a  los. 
Chunnaic  mi  an  spreidh  a  bu  bhriagh  a  chunnaic  mi 
riamh,  direach  ann  an  so,  far  a  bheil  mi  'comhnuidh,  agus 
bha  iad  air  an  reamhrachadh  gun  ni  ach  an  fheur  nadarra 
a  dh  'ith  iad  air  a  mhachair. 

Tha  na  h-uile  ni  againn  air  a  bheil  feum  ann  an 
duthaich  ura — gu  ledir  de  ghual,  deisal  ri'r  laimh,  agus 
fiodh  airson  thogalaichean  agus  challaidean. 

Bha  'n  t-samhradh  mu  dheireadh  car  fliuch,  ach  cha 
d'fhuiling  am  barr  dad  leis  a  sin, — bha  barr  ro-bhriagha 
againn.  'Na  'n  d'tigeadh  daoine  oga,  gus  a  so,  an  aite 
'bhi  ceannach  seana  bhailtean-fhearann,  ann  an  cearn- 
aidhean  eile  de'n  duthaich,  bhitheadh  aca,  ri  ceann 
bheagan  bhliadhnachan  dachaidhean  math,  agus  tuath- 
anais  saor  o  fhiachan.  B'fhearr  learn  ochd  nchead 
acair  de  fhearann  saor,  o'n  uachdranachd,  ann  an  so, 
na  barrachd  uiread  sin  de  dh'  fhearann  ann  am  Michigan, 
— an  Staid  as  an  d'  thainig  sinn  gus  a  so.  B'annsa  learn 
bhi  'comhnuidh  ann  an  so,  na 's  an  tir 's  an  d'rugadh  mi 
ged  bu  mhiann  learn  aite  mo  bhreith  fhaicinn  uair  na 
dha  fhathast  mu'n  treig  an  deo  mi.  Tha  'n  aite  so  ni 's 
fallaine,  ni  's  taitniche,  ni  's  comhfhurtachaile  na  tha 
tir  mo  bhreith  's  mo  dhuthchais  agus,  mar  a  thuirt  am 
bard  mu'n  "Lochan  uaine": — 

Ged  bhiodh  an  t-ait'  ad  fuaire, 
Bha'n  fhardach  fuathsach  blath. 
"Tha'n  fhardoch  blath  a'n  so,  agus  cha'n'eil  aobhar- 

gearan  sam  bith  againn." 

Sin  agaibh  beachd  mathair  theaghlaich,  a  tha 
'togail  suas  mhac  agus  nighean,  's  an  tir  ur  so,  's  a  tha 
'faicinn  tighinn-bed  mhaith  dhaibh  far  an  do  bhuinnig 
i  fein  a  dachaidh. 

Tha  cailin  og  ag  sgriobhadh  gu  nighinn  piuthair  a 
mathar  ann  an  Canada  iochdrach,  mar  so: — "Bha 
aimsir  ghasda  againn  gus  a  so  ('s  e  sin,  deireadh  na 
bliadhna).  Bha  aon  seachdamn  fhuar  ann  aig  toiseach 
November,  agus  thuit  beagan  sneachd,  a  thug  cothram 
ro-laghach  duinn  air  na  carabadan-slaoda  a'thoirt 
a'  mach  air  na  ra  tha  dan  cruaidh,  comhnard. 

"Ma  moran  chruidh  nach  do  chuireadh  a'stigh 
fhathasd  gu  na  tighean-chrodh.  Bha'm  barr  ro-mhath 
am  bliadhna — bhuail  sinn  da  cheud  's  a  dha  dheug  de 
bhuisealan  ghran  bharr  coig  acair  thalaimh — ochd 
fichead  's  a  se-deug  buiseal  de  chruithneachd,  agus  tri- 
fichead  's  a  se-deug  buiseal  de  choirce.  Tha  'n  talamh 
air  an  fhearann  againne,  de  dh'  fhuinn  dubh,  trom,  aig  a 
bheil  doimhneachd  mhdr — uiread  ri  da  throidh,  suidh- 
ichte  air  bonn  de  chreadha  throm.  Tha  sinn  ag 
comhnuidh  mu  cheithir  mile  gu  leth  gu  tuath  air  Ponoka, 
mu  mhile  bho'n  rathad  iarrunn,  agus  mu  mhile  gu  leth 
bho'n  amhainn  "Battle."  Tha  moran  eisg  mhath  's  an 
amhainn  so  ri  am  an  earraich.  Tha  baile  Phonoka  a' 
fas  gu  luath.  Tha  tighean  osda  math  agus  buithean 
ann.  Tha  'n  aireamh  a 's  mo  de  na  tighean  air  an  togail 
suas  gu  h-ard,  le  tri  urlaran 's  gach  aon.  Cha  rachainn 
as  a  so  gu  Canada  iochdarach  airson  airgid  air  bith. 

"Tha  moran  lusan  fhiadhaich  a  'n  so  a  tha  gle 
bhlasda,  agus  freagarraeh  airson  feum  theaghlaich;  mar 
a  tha  an  suidheag-lair,  an  suidheag-phreas,  an  dearcag- 
fhraoich,an  dearcag-fhrangach,  a  mhuileag,  's  a  ghroisead. 
Tha  lios  bhriagha  againn,  anns  a  bheil  sinn  a'  togail 
lusan  fhreumhach  de  dh'  iomadach  sedrsa, — cal,  biotais, 
currainn,  uineinean,  curran-dearg,  lettuce,  curran-geal, 
peasair-luathrach,  agus  buntata,  cho  math  's  a  chunnaic 
mi  riamh.  Tha  sinn  a'  cur  chraobhan  ubhal  agus  ann 
am  beagan  bhliadhnachan  bithidh  ubhlan  againn  fein 
mar  a  tha  aig  ar  coimhearsnaich  a'  nis." 

Tha  duine  a  thainig  bho  Shasunn  air  chomhairle  aon 
de  luchd-dreuchd  Chanada  ann  am  Breatuinn  a'  sgriobh- 
adh  d'a  ionnsuidh  mar  so: — 

"Ghabh  sinn  bhur  comhairle.  Shuidhich  sinn  aig 
"Olds"  mar  a  chomhairlich  sibh.  Tha  sinn  a  nis  air 
an  fhearann,  a  fhuair  sinn  saor,  'nasgaidh,  agus  cha 
'n  'eil  duine  againn  mi-thoilichte.  Tha  sinn  uile  ann  an 
deagh  shlainte  agus  ro  thoilichte  leis  an  aite.  Fhuair 
sinn  an  duthaich  direach  mar  a  thuirt  sibh,  agus  tha 
sinn  de'n  bheachd  nach  'eil  facal  breug  air  a  radh  le 
luchd-ionad  an  uachranachd,  mu'n  tir  mhdr,  bheartach 
so." 

Air  an  doigh  cheudna  tha  duine  eile  ag  sgriobhadh 
bho  Alberta,  an  deigh  dha  bhi'n  sin  ag  obrachadh  an 
f  hearainn : — 

"Tha  sinn  trang  ag  bualadh  a'  nis  agus  tha'm  barr 
a  tionndadh  a  mach  gu  ro  mhath  da  rircadh.  -Chunnaic 
mi  le'm  shuilean  fein  ceud  buiseal  choirc'  do'n  acair, 
agus  da  fhichead  buiseal  's  a  coig  de  edrna,  de'n  acair, 
agus  chuala  mi  gu'n  fhuair  cuid  de'm  choimhearsnaich 
barrachd  is  sin,  's  cha'n'eil  teagamh  agam  nach  d'  fhuair. 
Tha'n  duthaich  so  ceart  gu  leoir.  Tha  mi  tuilleadh  a's 
toilichte  leis." 

Tha  duine  og  bho  na  Staidean  ag  sgriobhadh  a'  dh' 
ionnsuidh  a  theaghlacrr,  mar  so: — - 

"Thainig  mi  'n  so  mu'n  Fheille  Martainn  ma  dheir- 
eadh.  Fhuair  mi  obair  air  deagh  thuarasdal  leis  an 
"Railway."  Ann  an  April  's  a  tighinn  theid  mi  am 
mach  gu  tuath  a'  thogail  fhearainn,  agus  an  deigh  sin 
cuiridh  mi  dhachaidh  airson  mo  theaghlach.  Tha  mi 
'faicinn  gu  bheil  an  sluagh  a'n  so  sona  agus  toilichte; 
caoimheal  agus  fialaidh.  Tha  'n  aimsir  cho  briagha  's  a 
chunnaic  mi  riamh,  agus  tha  mi'n  so  fada  gu  leoir  'chum 
barail'  a  thoirt  seachad.  Tha'n  Geamhradh  ciuin, 
briagha.  Gu  dearbh,  is  Alberta  griannach  e.  Cha'n 
iarr  duine  tuille  na  ochd  fichead  acair  de  thalaimh 
a'nasgaidh  ann  an  duthaich  coltach  ri  Alberta;  ach  ma 
tha  mic  aige  gheibh  gach  aon  diubh  meudachd  cheudna 
de  dh'  fhearainn  saor,  air  daibh  tighinn  gu  ochd  bliadhn'- 
deug  a'  dh'aois. 

"'N  am  biodh  fios  aig  sluagh  air  na  cothraman  mora 
'tha  a'n  so  airson  faighinn  air  aghairt,  thigeadh  aireamh 
mhor  diubh  gun  dail." 

Tha  duine  eile  d'an  ainm  A.  D.  Moiristean,  ag  sgriobh- 
adh mar  so  d'a  chairdean: — 

"Air  dhomh  tighinn  gu  baile  'Macleod'  gu  sabhailte, 
tha  mi  'faicinn  gu  bheil  an  fhearann  's  a'  choimhears- 
nachd  air  a  ghabhail  airson  miltean  mu'n  cuairt.  Tha 
mi  ro-thoilichte  leis  mar  a'  tha  ar  cairdean  a'n  so  a' 
faotainn  air  an  aghairt.  Cuiribh  goireas  d'amionn- 
suidh  a  chum  a  dhol  a'  dh'  Edmonton,  far  a  bheil  duil 

agam  suidheachadh  air  an  fhearann.  Tha  mi  'dol  a 
thoirt  cuid  de'm  chairdean  gus  a  so  ged  b'fheudar  an 
tarruing  le  tobha  air  crann  gu  sin  a'  dheanamh." 

"  Dh'  amhairc  mi  thairis  air  gabhail  Thearlaich 
Tailleir,  an  de ;  tha  tri  fichead  's  a  se  acair  ann,  airson  an 
d'  fhuair  e  da  mhile  dolair.  Thug  Mr.  Russell  a'  stigh 
a  cheud  bharr  de  'n  talamh  aigesan  an  uiridh.  Tha 
tri  fichead  acair  aige  agus  chosainn  e  mile  dolair  bho  'n 
aon  bharr.  Tha  'dhiths  mhac  cuide  ris,  agus  tha  iad  a 
nis  a  togail  fearann  air  an  son  fein.  Tha  Mr.  Russell 
tri  fichead  bliadhna  's  a  naoi  a  dh'  aois,  agus  tha  e  ro 
thoilichte  mar  shoirbhich.  leis.  S'  urrainn  do  m'  bhrathair 
na  h-uile  oirleach  de  'n  talamh  aige  a'  threabhadh;  cha 
'n  'eil  aona  throidh  fasail  oirre. 

Tha  Alasdair  MacAilpein  ag  sgriohadh  air  a  mhodh 
so : — 

"  Saoilidh  mi  gu'n  do  bhuail  mi  air  an  duthaich 
cheart.  Ghabh  mi  baile  fearainn  ann  an  Alberta  mu 
dheas.  Is  i  duthaich  bhoidheach  a  th'  innte,  le  gu  leoir 
de  dh'  fheur  agus  talamh  beartach.  Cha  robh  luchd 
aiteachaidh  a  'n  so  gus  an  earrach  mu  dheireadh,  ach 
na  rainnsearan.  Tha  'm  baile  maragaidh  a  fas  gu  math. 

"  Tha  da  bhuth  aodach  agus  aon  bhuth  airson  bathar- 
chruaidh  againn.  'S  furasd  dhuinn  gach  ni  a  dh'  fheumas 
sinn  fhaotainn.  Tha  na  tuathanaich  a'  deanamh  gu 
math.  Tha  'm  barr  math,  gu  h-araidh  an  cruithneachd 
agus  an  coirce.  Tha  sinn  uile  de  'n  bheachd  gu'  bheil 
duthaich  bhriagh  againn  a'n  so." 

Tha  R.  W.  Scott,  bho  Minnesota  ag  cur  fios  air  ais 
mar  so: — 

"  Tha  mi  ro-thoilichte  gu  'n  d'  thainig  mi  do  'n 
duthaich  so,  agus  thig  moran  eile  air  mo  sgath,  oir  cha 
'n-urrainn  mi  labhairt  ro  dhurachdach  oirre. 

"  Duine  sam  bith  aig  a  bheil  mu  choig  ceud  dolair 
(ceud  punnd  shasanach),  faodaidh  e  tighinn  a  'n  so. 
agus  ma  's  duine  ceart  e,  ann  am  beagan  bhliadhnachan, 
bithidh  miltean  dholar  air  an  cuir  seachad  aige.  Chunn- 
aic  'us  labhair  mi  ri  feadhainn  a  rinn  so. 

"  Feumaidh  mi,  aon  uair  eile,  taing  a'  thoirt  dhuibh 
airson  mar  a  dh'  ullaich  sibh  gach  ni  air  ma  shon,  oir 

cha  robh  dad  a'  dhragh  agam  air  an  t-slighe.  Bha,  mar 
an  ceudna,  mor  chaoimhneas  air  a  nochdadh  dhomh 
air  mo  thurus." 

Tha  neach  eile  ag  cantainn : — 

"  Thainig  mi  d'  ar  tigh  air  an  fhoghar  mu  dheireadh, 
a'  fulang  bho  euslainte.  Dh'  innis  mi  dhuibh  gu  robh 
mi  'dol  a'  dh'  Alberta  airson  mo  shlainte.  Tha  e  coltach 
gu  'n  d'  rinn  mi  roghainn  math  aig  an  am  sin.  Bhuanaich 
mi  iomadh  punnd  ann  an  truimeid,  agus  thilg  mi  dhiom 
na  h-eucailean  a  bha  g'  am  bhristeadh  sios  roimhe  so. 
Tha  mi  slainteil,  sona,  a'  cosnadh  tri  dolair  's  an  latha 
agus  mo  bhiadh. 

"  'S  na  miosan  deireanach  an  Fhoghair  agus  troimh 
'n  Gheamhraidh  bha  mi  ag  obair  am  muigh  re  'n  la, 
's  a  cadal  re  na  h-oidhche  ann  am  buth  a'  dh'  aodach 
cainbe,  's  cha  robh  fuachd  no  cnatan  orm  bho  thoiseach 
gu  deireadh  na  bliadhna.  Tha  'n  adhar  fionar,  tiorram, 
agus  neartail.  'S  a  Gheamhradh  cha  'n  'eil  moran  sneachd 
agus  tha  a  ghrian  dealrach,  baigheil  naoi  latha  as  an 
deich. 

"  Dh'  oibrich  mi  air  an  rathad-iarunn  car  treis,  a' 
cosnadh  coig  dolair  deug  thar  fhichead  's  mo  bhiadh, 
's  a  mhios.  Air  bruachan  na  h-aimhne  faisg'  orm  chi  mi 
sreathan  mora  de  ghual  coig  troidh  dheug  a'  dh'  aird. 
Cha  ruig  duine  bochd  le  deagh  shlainte  a  leas  a  bhi 
bochd  ann  an  so  gle  fhada." 

Tha  Tearlach  H.  Barker  ag  radh,  's  e  sgriobhadh  a' 
dh'  ionnsuidh  fir-ionaid  na  h-uachdranachd : — 

"Cha  d'  thubhairt  thu  aon  fhacal  mu  'n  duthaich 
so,  air  nach  b'  airidh  i.  Bha  'n  Geamhradh  so  ro  mhath 
gu  dearbh.  Bho  thoiseach  na  bliadhna  bha  se  seachdain 
againn  de  laithean  griahach,  gun  stad ;  cha  robh  stoirm 
ann  fad  na  h-uine,  agus  a  nis  tha  sinn  a  stigh  's  an  earrach 
le  tid  freagarrach  do  'n  t-seasain.  Tha  na  daione  a' 
cliabhadh  a  nis,  agus  ann  an  cuid  a'  dh'  aitean  tha  iad 
a  treabhadh. 

"  Bho  'n  am 's  an  d'  thainig  mi  so — ni  *s  lugha  na  aon 
bhliadhna — rinn  mi  gu  math.  Bha  tri  cheud  punnd 
shasanach  agam.  Tha,  a  nis,  tigh  againn  's  a  bhaile, 
a  Vfhiach  ceud  gu  leth  punnd  shasanach,  agus  ceithir 

cheud  's  ceithir  fichead  acair  fearainn,  againn.  Tha 
innealan-goireas  airson  "tuathanachais  againn,  agus  bo, 
laogh,  each,  agus  cearcan. 

"  Tha  ar  slainte  gun  aobhair  ghearan.  Tha  mo  dha 
mhac  suidhichte  taobh  air  thaobh  rium,  agus  tha  suil 
aca  ri  posadh  cho  luath  's  a  dh'  fhaodas  na  mnathan  oga 
'thighinn  d'an  n-ionnsuidh.  Tha  'n  aite  reidh,  ullamh, 
a'  feitheamh  orra." 

Bho  Nutana,  Saskatchewan,  tha  J.  G.  Crow  a'  toirt 
an  teisteanas  so: — 

"  Is  trie  mi  'g  radh  nach  eil  dad  a  dh'  edlas  aig  an 
aon  leth  de  'n  t-saoghail  air  an  leth  eile.  Tha  iad  a' 
tighinn  beo  agus  a'  deanamh  an  rathad,  ann  an  tur 
dorchadas,  's  a  paigheadh  na  choisneas  iad  do  na  tighearn- 
an  fearainn. 

"  Tha  sinne,  ann  an  so,  ann  an  gleann  mor  na  Sas- 
katchewan a  tha  araon  ro  mhaiseach  agus  toirbheartach, 
far  a  bheil  an  uachdranachd  a  tabhairt  ochd  fichead 
acair  a  dh'  fhearann  do  gach  neach,  saor.  Smuainich 
air  sin ! 

"  Tha  barr  trom  gran  againn,  lusan  de  gach  seorsa, 
agus  sithionn  ann  am  pailteas,  saor,  gun  bhagradh 
tighearna  no  maor.  Tha  mi  a'  comhairleachadh  gach 
neach  a  dh'  fhaodas,  tighinn  do  'n  tir  so  agus  fas  suas 
leis." 

Aite  airson  an  duine  og:  Tha  'n  teisteanas  fhir- 
inneach  so  againn  bho  Uilleam  Fulton,  ann  am  Manitoba : 

"  Mar  neach  a  rugadh  ann  an  Albainn,  agus  a  tha 
'comhnuidh 's  an  duthaich  so  bho  1873,  tha  mi  comasach 
a'  radh  gu  'n  coimhlion  Canada  na  gheallas  i  do  'n  neach 
a  thig  g'  a  h-ionnsuidh. 

"'Si  Canada-an-iar,  a  reir  mo  bheachdsa,  an  aite 
a's  fearr  's  an  Impireachd  a  thighinn  a'  dh'  ionnsuidh. 
Tha  'n  aimsir,  an  fhearann,  agus  doighean  an  t-sluaigh 
(a  tha  ionmholta)  ro  fhreagarrach  do  neach  a  rugadh 
's  an  t-seann  duthaich.  Cha  ruig  mo  luchd-duthcha  a' 
leas  teagamh  a  bhi  orra  mu  thighinn  gu  Canada-an-iar; 
gheibh  iad  failte  chridheil,  agus  misneach  chaoimhneil 
bho  'n  luchd-duthcha  a  'n  sin;  dearbhaidh  an  ni  a 
thachair  rium  fein  a  chuis. 


"  'N  uair  a  bha  mi  'dhachaidli  bho  cheann  uine 
ghoirid  dh'  fheoraich  duine  dhiom:  "Ciod  e  prios  aon 
bhaile  fearainn  ann  an  Canada?"  Freagair  mi,  "  Da 
phunnd,  airson  na  coiriehean  a'  sgriobhadh."  "Ach," 
ars'  esan,  "ciod  e'  'dheanainn  mar  biodh  an  da  phunnd 
shasanach  agam,  'n  uair  a  ruigeadh  mi?"  "  Direach," 
fhreagair  mi,  "mar  a  rinn  mise,  's  an  doigh  cheudna. 
'N  uair  a  rainig  mise  Canada-an-iar,  bha  fearann  a 
dhith  orm,  ach  cha  robh  an  da  phunnd  shasanach  agam. 
Sheall  mi  mu  'n  cuairt,  bha  tuathanach  aig  an  robh 
tobar  ri  fhosgladh.  Chladhaich  mi  an  tobar  airson  da 
phunnd,  's  leis  an  airgiod  sin,  fhuair  mi  an  fhearann  an 
dcigh  an  robh  mi  ;  agus  aon  uair  bho'n  am  sin  dhiult 
mi  ochd  mile  dolair  air  a  shon." 

"  Bha  iad  a  feorach  mu  'n  aimsir  dhiom.  Air  m'  aite- 
sa,  cha  b'  fheudar  duinn  riamh  fhathast  stad  a  dh'  obair 
le  fuachd  no  le  gaillionn.  Tre  'n  Gheamhradh  tha  sinn  a' 
tarruing  a  ghran  gu  baile,  's  an  fhiodh  dhachaidh.  Tha 
a  ghrian  soillear  briagha  thar  coimeas.  Cha  'n  eol  domh 
duthaich  cho  fallaine  rithe-^-duthaich  's  am  faigh  an 
duine  oga  cothram,  anns  a'  bheil  duais  do  'n  fhear- 
dhichiollach,  agus,  ma  tha  duine  a  thig  'so  measarra, 
deanadach,  agus  comasach,  ged  bhiodh  a  lamhan  's  a 
phoca  falamh,  gheibh  e  air  adhairt.  Dhearbh  mi  sin  mi 
fein;   's  rinn  mo  bhrathair  an  ni  ceudna,  cuideachd." 

Aon  litir  eile  bho  dhuine  a  thainig  bho  Orkney — Tha 
e  ag  radh : — 

"Cha  'n  'eil  mi  gle  fhada  air  a  mhachair  mhoir,  ach 
bithidh  mo  chairdean  toilichte  a  chluinntinn  mar  a'  dh' 
fhaodas  duine  fhaighinn  air  adhairt  a'n  so,  a'  toiseachadh 
gun  airgiod  aige.  Chaidh  mi  an  toiseach  gu  New  Zealand 
ach  cha  deachaidh  ro  mhath  learn  ann  an  sin.  Chuala 
mi  moran  mu  Chanada,  's  thug  mi  feuchainn  d'  an 
duthaich  sin.  Tha  na  h-uile  ni  a  chuala  mi  mu  timchioll 
fior  a  reir 's  mar  a  thachair  dhomhsa. 

"  Rainig  mi  Winnepeg  ann  an  1898.  'Ni.  thu  math 
gu  ledir  's  an  duthaich  so,'  arsa  duine  ris  an  robh  mi 
comhradh,  rium,  'ma  tha  thu  deonach  a  'dhol  a  dh' 
obair,  agus  foighidinn  a  bhi  agad,  oir  ma  dh'  fhaoidte 
gu'm  bi  feum  agad  orra  le  cheile?    Cha  robh  ach  aon 

phunnd  shasanach  'n  am  phoca,  cha  robh  uine  ri  chall, 
chaidh  mi  stigh  gu  Yorkton,  ghabh  mi  ri  tuathanach 
a  'n  sin  airson  ceud  gu  leth  dolair 's  a  bhliadhna.  Lean 
mi  ann  an  sin  aig  an  duais  sin  fad  tri  bliadhna,  's  an 
sin  eheannaich  mi  fearann,  ochd  fichead  acair,  a  chosd 
da  dholair  no  mu  ochd  tasdan  an  acair.  Cha  robh 
fearann  saor  faisge  orm  agus  bha  an  talamh  ro  mhath. 
Leasaich  mi  e  beagan  agus  an  taobh  a'  stigh  do  thri 
bliadhna  reic  mi  e  airson  mile  dolair,  a'  cumail  a  bharr 
a  bha  air  tri  fichead  's  a  coig  acair  deug  dhomh  fein. 
Phaigh  am  barr  so  na  h-uile  dolair  a'  chuir  mi  'mach 
airson  an  leasachaidh.  An  deigh  sin  eheannaich  mi  tri 
cheud  'us  fichead  acair  a  chosd  mu  cheithir  tasdan  deug 
an  acair;  dh'  ullaich  mi  ceud  acair  deth;  chuir  mi 
garadh  mu  'n  cuairt  d'  a  agus  ann  an  da  bhliadhna  bho 
sin  reic  mi  an  aite  a  rithist  airson  naoi  dolair  an  acair. 
Leis  an  airgiod  a  rinn  mi 's  a  mharlaid  so  eheannaich  mi 
an  fhearann  air  a  bheil  mi  comhnuidh  ceithir  cheud  's 
ceithir  fichead  acair,  a  chosd  tri  puinnd  shasanach 
an  acair;  tha  'n  talamh  ro  fhiachail  agus  bu  mhaith 
learn  gu  robh  uiread  eile  dheth  agam. 

"An  uiridh,  thug  mi  da  mhile  dheug  buiseal  ghrain 
dheth  da  cheud,  tri  fichead  's  a  coig-deug  acair — 's 
diu  sin  tha  ceithir  mile  'us  coig  ceud  buiseal  de  'n  chruith- 
neachd  a's  fearr  a  tha  ri  fhaighinn 's  an  t-saoghail.  Ann 
an  taigh-tasgaidh  chuir  mi  an  diugh  uiread  eile  a' 
chruithneachd  a  tha  ro  mhath.  Tha  aon  shedrsa  "  Red 
Fyfe,"  a  thug  thairis  leth-cheud  buiseal  gus  an  acair. 

"  Bheil  mi  riaraichte!  Cha  ruig  mi  leas  dad  a'  radh 
air  sin.  'S  ann  a  tha  mi  taingeil.  Bha  mi  toilichte  gu 
leoir  ann  an  New  Zealand,  ach  cha  robh  mor  fhosgladh 
do  'n  duine  bhochd  ann.  Bha  'n  aimsir  aluinn,  ach  cha 
d'  thig  duine  bed  air  aimsir  a  mhain;  's  mar  sin  dh' 
fhag  mi  e  airson  Chanada.  Tha  'n  ainsir  ann  an  so  math 
gu  leoir  air  mo  shonsa,  agus  tha  soirbheachadh  an  cois 
mo  chuid  saoithreach,  mar  an  ceudna." 

GEARAN  GUN  AOBHAR. 

Air  a  bhliadhna  mu  dheireadh  thainig  moran  Ghaidh- 
eal  thairis  a'dhol  a  dh'  obair  air  an  rathad-iarunn  ann 


an  Canada  fo  fhasdadh  luchd  an  rathaid.  Bha  cuid^de'n 
bheachd  nach  robh  iad  toilichte  leis  mar'  bhuineadh  riu 
anns  an  duthaich  so,  agus,  air  ball,  ghabh  uachdranachd 
na  tire  an  cuis  an  laimh,  agus  thugadh  a  chuis  gu  solus 
an  latha. 

Chuir  Mr.  Oliver,  aig  a  bheil  ard  ughdarras  's  a 
chuis,  duine  a'  rannsaehadh  a'  mach  a  chuis  agus  mar  a 
dh'  fhiosraich  e  sgriobh  e  sios  'na  chunnaic 's  na  chuala 
e.    Tha  e  'toirt  an  iomradh  so  do  Mhr.  Oliver: — 

A  reir  bhur  n-iarrtas  chaidh  mi  a'  shealltainn  air  na 
daoine  a  tha  'g  obair  air  an  rathad-iarunn,  ris  an  canar 
an  "Transcontinental."  Tha  moran  Ghaidheil  'n  am 
measg.  Dh'  fhiosraich  mi  gu  'n  d'  rinn  fear-ionad 
cuideachd  an  rathad-iaruinn  agus  na  daoine  cordadh 
eatorra  fein,  gu  'n  d'  thugadh  am  fear  ionad  coingheall 
airgiod  do  na  daoine  a  chum  am*  faireadh  a  phaigheadh 
gus  an  duthaich  so;  agus  gu'm  faigheadh  iad,  aig  a 
chuid  bu  lugha,  se  tasdan  's  an  la,  's  nach  cosdadh  am 
biadh  agus  aite  cadail,  nis  mo  na  ceithir  tasdan  deug 
gach  seachdan.  A  reir  's  mar  a  bhiodh  na  daoine  a* 
cosnadh  am  paigheadh-latha  bha  iad  gu  bhi  paigheadh 
air  ais  an  airgiod  a  fhuair  iad  a'n  coingheall.  'S  ann 
mar  sin  a  thachair.  Fhuair  am  fear-rannsachaidh  am 
mach  gu  robh  dithis  dhaoine  a  bha  ag  gearan,  's  gu  robh 
each  uile  toilichte  gu'n  d'  thainig  iad.    Tha  e  ag  radh : 

Labhair  mi  ri  tri-fichead 's  a  dha-dheug  de  na  daoine. 
Cha  robh  ach  dithis  diubh  mi-thoilichte  le'n  crannchur. 
Bha  each  riaraichte  leis  an  aitean  cadal,  am  biadh,  's  an 
obair.  Rinn  aireamh  diubh  gearan  mu'n  phris  ard  a 
phaigh  iad  airson  goireasan  a  cheannaich  iad  daibh  fein, 
ach  cha  robh  na  nithean  daor  a  reir  phrisean  na  duthcha 
so.    Bha  na  daoine  g'an  coimeas  ri  prisean  Alba. 

B'e'n  ni  bu  ro  thoilichte  learn  fein,  a  bhi  faicinn  nan 
daoine  tiarail,  misneachail,  duineil  air  ceann  an  gnoth- 
aich — gu  h-araidh  nan  daoine  a  bha'n  sin  fada  gu  leoir 
chum  am  fiachan  a  phaigheadh.  Bha  airgiod-ullamh 
acasan  airson  nan  nithean  beaga,  a  tha  cho  goirreasach 
a  bhi  aig  cul  laimh  neach,  a  cheannach.  Bha  a  chuid 
bu  mho  duibh  uile  a'  cur  airgid  dhachaidh  d'an  teagh- 
laichean  ann  an  Alba.    Bha  iad  a'  deanamh  sin  ged 

nach  d'thainig  an  aimsir  a's  fhearr  airson  duais  cos- 
naidh  fhathasd.  Ann  am  meadhon  a  Gheamhraidh  ris 
an  la  goirid  cha  'n  'eil  ach  naoi  uairean-a-thim  a  dh' 
obair  's  an  aon  la,  ach  mar  tha  an  latha  'fas  fada  agus 
an  aimsir  stolda  tha  deich  uairean-a-thim  a  dh'  obair 
agus  seachd  tasdan  's  an  latha  air  an  thoirt ;  agus  tha'n 
fheadhainn  aig  a  bheil  cail  sonraichte  agus  comas  oilbre 
a'  faotainn  ochd  tasdan  's  an  latha.  Tha  dithis  no 
thriuir,  aig  a  bheil  eolas  air  tolladh  agus  sgealbeadh 
chlach  a'  faotainn  deich  tasdan 's  an  latha. 

Tha  'm  fear  rannsachaidh  a'  toirt  ainmean  cuid  de 
na  daoine  a  chuir  airgiod  dhachaidh  gu  'n  teaghlaichean 
's  an  cairdean  mar  so: — Fionnlaigh  MacNeill, — dh'fhag 
e  Glaschu,  agus  rainig  e  camp  Chirk  agus  Westerdahl 
air  an  la  mu  dheireadh  de  mhios  mheadhonach  an 
Fhoghair.  Bho'n  am  sin  phaigh  e  air  ais  (los  am 
faireadh)  se  punnd  shasanach  agus  da  thasdan  deug; 
cheannaich  e  nach  tri  punnd  shasanach  a  dh'  aodach; 
agus  chuir  e  seachd  punnd  shasanach  dhachaidh  a'  dh' 
ionnsuidh  a'  theaghlach  ann  an  Glaschu.  Tha  sin  a 
feuchainn  na  dh'  fhaodas  duine  a'  dheanamh  aig  nach 
robh  bonn  'na  phoca  'n  uair  a  sheas  e  air  tir  aig  Quebec. 

Do  dh'  fheadhainn  eile  a  chur  airgid  dhachaidh 
faodar  ainmeachadh;  Iain  Macleoid,  ceithir  punnd 
shasanach,  Alasdair  MacLeoid,  da  phunnd  shasanach, 
Domhnull  Ua  Donnell,  ceithir  punnd  shasanach,  Muir- 
eachadh  MacFhionghain,  coig  punnd  shasanach,  Aongh- 
as  Macleoid,  tri  punnd  shasanach,  Padruig  Mac- 
Ghriogair,  da  phunnd  shasanach,  Coinneach  Munro,  da 
phunnd  shasanach,  Coinneach  Matsanach,  tri  punnd 
shasanach,  Donncha  Maclomhar,  tri  punnd  shasanach, 
Coinneach  Mac-a-Ghobha,  da  phunnd  shasanach,  Alas- 
dair Moireastan,  tri  punnd  shasanach,  Niall  MacLeoid, 
da  phunnd  shasanach,  Uileam  MacAscail,  tri  punnd 
shasanach.  Dh'  fhaodadh  an  aireamh  'bhi  air  a 
meudachadh  ach  foghnaidh  na  thug  mi  cheana. 

Tha'n  fheadhainn  a  thainig  bho'  n  Leoghas  ach  beag 
de'n  aon  bheachd  gu  bheil  an  aimsir  cho  furasda  airson 
obair  a'muigh  ann  an  so  's  a  tha  i  ann  an  Leoghas. 
B'annsa  led  a  bhi  ri  cosnadh  la  ann  an  so  na  ann  an 

Stedrnabhaigh.  Tha  na  bothain  a  tha  air  an  togail  air 
an  son  dionach,  blath.  Tha  aite-teine 's  gach  aon  diubh, 
agus  tha  cocaire  a  'n  cois  gach  bothan.  Tha  caochladh 
seorsa  bidh  aca,  air  a  thoirt  dhaibh  blath,  blasda,  'n 
uair  a  thig  iad  a  steach  bho'n  obair  's  iad  fuar,  acrach. 
Tha  fedil  ur  air  a  thoirt  dhaibh  aig  gach  trath,  tri 
uairean  's  an  la.  Tha  aran  air  ur  dheanamh  an  comh- 
nuidh  air  a  bhord,  agus  tha  lusan  a  gharaidh — a  tha 
pailt  ann  an  Canada,  gun  ghainne  aig  an  luchd-obair. 
Tha  e  soilleir,  mar  sin,  riach  'eil  cruaidh-chas  an  cois 
na  h-oibre  so,  ach,  an  aite  sin  gu  bheil  deagh  chothram 
aig  na  daoine  air  airgiod  a  dheanamh  leis  am  faod  iad 
ann  an  uine  ghoirid  fearann  a  ghabhail  air  machraichean 
na  h-aird'-an-iar. 

Tha  cuid  a  dhaoine  ann  do'n  dual  a  bhi  'chaoidh  ri 
canran  's  a  gearan,  's  bhiodh  iad  mi-thoilichte  ann  an 
garadh  Edcin  fein.  Sin  an  fheadhainn  a  gheibh  thu  an 
drasd'  's  a  ris,  a  gearan  air  Canada.  Cha  tugainn  eisd- 
eachd  sam  bith  dhaibh.  Cha  robh  ramh  math,  no 
cas-chrom  mhath,  no  ord  math,  no  tuagh  mhath,riamh 
aca  'n  an  lamhan.  Dhaibhsan,  bha  na  h-uile  beart  'us 
inneal  dona,  gun  fheum;.  cha  robh  ni  no  neach  riamh 
ceart  ach  iadsan,  'n  am  b'fhior  iad  fein;  ach  ann  am 
beachd  mhuinntir  eile  cha  b'e'n  ord,  no  'chas-chrom  a 
bha  cearr,  ach  na  culaidh-thruaigh  nach  b'urrainn  an 
laimhseachadh  gu  ceart.  Cha  chuala  mi  riamh  neach  a 
gearan  air  Canada  a  thainig  a  dh'  ionnsuidh  an  duthaich 
le  inntinn  air  a'  deanamh  suas  gu  robh  e  'dol  a  shoirbh- 
eachadh.  Neach  sam  bith  aig  a  bheil  slainte  agus  a 
tha  geur,  dichiollatch  an  dail  obair  sam  bith  a  thig  na 
rathad  a'  dheanamh  cho  math  's  a  's  urrainn  d'a; — tha 
mi  ag  radh  ann  an  so,  tha  goireas,  tha  saoibhreas,  tha 
pailteas,  roimhe  anns  an  duthaich  so,  mar  caith  thu  le 
struidheas  ana-measarra,  am  beo-shlainte  a  tha'n  soirbh- 
eas  a'  cur  thugad.  Cha  'n  e  so  mo  bheachd-sa  a 
mhain ;  's  e  beachd  gach  neach  aig  a  bheil  cothram 
beachd  a  thogail  air  cuid  agus  cuibhrionn  sluaigh  nam 
ma  char  mora. 

B'e  so  beachd  an  Urramaich,  an  Ollaimh  Robastan 
nach  mairean — Gaidheal  a  bha  moran  bhliadhnachan  a' 

saothrachadh  mar  mhinisteir  's  na  cearnaidhean  mora 
ud.  Bha  teas-ghradh  aige  do  na  Gaidheil.  Thaghail 
e  orra  's  gach  aite  de'n  duthaich;  b'e  'dhleasdanas  a  bhi 
air  chuairt  mar  fhear-choimhead  choithionalan  na 
h-eaglaise.  B'  iomadh  cuireadh  bhlath  a*  thug  e  do  na 
Gaidheil,  aig  a  bhaile,  a  thighinn  am  mach  do  Chanada 
far  an  robh  goireas  agus  beartas  ri'n  cosnadh.  An  ann 
a'  mealladh  a  luchd-dhuthcha  a  bha  e?  Gu  cinnteach 
cha  b'  ann.  Cha  robh  aon  neach  am  measg  na'  minis- 
tearean  a  b'fhirinnich  na  easan.  Ach  bha  lethid  a' 
chothram  aige  air  an  duthaich  so  fhaicinn  's  gu  'n  robh 
e  fiosrach  air  a  mhorachd  's  air  toraicheas  an  fhearainn. 
Chunnaic  e  iomadh  brdinein  bochd  air  a  chlaoidh  leis  an 
eiginn,  a  fhuair  a  cheann  air  uachdair  an  an-shocair,  's  a 
dh'  fhas  lion  beag  is  beag,  gu  bhi  ann  an  deagh 
chrannchur.  B'  iomadh  uair  a'  thubhairt  e  rium  fhin: 
"Leig  dhiot  a  bhi  a'  ghnath  falbh  o  bhaile  gu  baile  an 
toir  air  malairt,  agus  suidhich  air  an  fhearann,  de'n  toir 
thu  barr  an  deigh  barr  a  bheir  gu  maoin  agus  beartas 
thu."  B'e  'dhurachd  gu 'm  biodh  a  chuid  a  b'fhearr  de 
na  bha  'dol,  aig  a  luchd-dhuthcha  fein;  's  cha  robh  car 
'n  a  cheann  no  foill  'n  a  chridhe.  Tha  moran  Ghaidheil 
de'n  aon  bheachd  ris.  Cha  toigh  led  a  bhi  a'  faicinn  na 
h-achaidhean  a's  briagha,  na  raointean  a's  tarbhaiche, 
na  cothraman  a's  fearr,  a  bhi  'dol  gu  Sasanaich,  Gear- 
mailtich,  's  diol-deircean  gun  speid  bho  iochdarain  Ruisia, 
dar  a  tha  na  daoine  o'n  d'thainig  sinn  a'strith  leis  a 
chruaidh-fhortain  ann  an  tir  ar  n-athraichean.  Tha'n 
am  a  'dol  seachad  gu  luath,  agus  leis  an  t-am  an  cothram 
a's  fearra.  '"Se  'n  t-ionnsachadh  og,an  t-ionnsachadh 
boidheach."  Thigeadh,  ma  ta,  na  daoine  oga,  tapaidh, 
an  diugh,  agus  theid  gu  math  led  air  machraichean  mora 
na  h-aird'  an  iar. 

